title: Jalkapallon historia

text: 1800-luvun lopulla tulivat ylärima ja maaliverkko pakollisiksi. Rangaistuspotku sekä kentällä oleva tuomari tulivat käyttöön 1891. Juuri ennen 1900–luvun alkua käyttöön otettiin säännöt 11 pelaajasta kentällä, 90 minuutin peliajasta sekä kentän mittasuhteista.


title: Jalkapallon historia

text: Englannin liiga perustettiin 1888, ja 1892 Argentiinaan perustettiin ensimmäinen Englannin ulkopuolinen mestaruussarja. Suomessa jalkapalloa pelattiin ensimmäisen kerran vuonna 1890 Turussa ja Sortavalassa. Helsinkiin laji levisi vasta 1900-luvulla.


title: Jalkapallon historia

text: Taktillisesti suosituin pelijärjestelmä oli 2-3-5, joka oli hallitseva pelijärjestelmä aina 1920-luvulle asti. Muita käytettyjä järjestelmiä oli mm. 1-2-7 ja 2-2-6. Tuon ajan hyökkäävät taktiikat korostivat mm. pitkiä syöttöjä, hyviä haltuunottoja sekä pääpelitaitoja.


title: Jalkapallon historia

text: 21. toukokuuta 1904 Pariisissa perustettiin kansainvälinen jalkapalloliitto Fédération Internationale de Football Association eli FIFA. Liiton perustajien (Belgia, Tanska, Ranska, Alankomaat, Espanja, Ruotsi ja Sveitsi) unelmana oli järjestää jalkapallon maailmanmestaruuskilpailut. 1900-luvun olympiakisoja hallitsi Iso-Britannia, joka voitti 1900 sekä 1908. Iso-Britannia ei osallistunut vuoden 1904 olympialaisiin, jossa pelasi vain kolme joukkuetta. Vuonna 1908 joukkueita piti olla mukana 8, joista kaksi Ranskasta, mutta Böömi ja Unkari vetäytyivät turnauksesta.


title: Jalkapallon historia

text: 1910-luvun jalkapalloelämä oli maailmansodan takia katkonaista, eikä monissa maissa pelattu ennen 1920-lukua. Iso-Britannia voitti Tukholmassa 1912 vuosikymmenen ainoat olympialaiset, jossa pelasi yhteensä 12 joukkuetta. Tanska sijoittui toiseksi, kuten neljä vuotta aikaisemminkin. Suomi sijoittui olympiaturnauksessa neljänneksi hävittyään pronssiottelussa Alankomaille 0–9. Kerrotaan, että Suomen pelaajat olivat olleet kaupungilla juomassa punssia, kun tieto pronssiottelun aikaistamisesta päivällä tuli. Suomi voitti turnauksessa mm. Venäjän, jonka autonominen alue Suomi oli.


title: Jalkapallon historia

text: 1910-luvun huomattavin sääntömuutos tehtiin 1913: vapaapotkussa vastapelaajan oli siirryttävä vähintään 9,2 metrin (10 jaardin) päähän pallosta. Käyttöön tulivat myös keskiviiva sekä rangaistusalue. Etelä-Amerikan mestaruusturnaus Copa América järjestettiin ensimmäisen kerran 1916. Ensimmäisen mestaruuden vei Uruguay.


title: Jalkapallon historia

text: 1920-luku alkoi maailmansodan jälkeisissä tunnelmissa: monet maat boikotoivat sodassa hävinnyttä Saksaa, mikä johti mm. Englannin, Skotlannin, Walesin sekä Irlannin eroon FIFAsta 1920. Englannin eroaminen johtui myös pettymyksestä Antwerpenin olympialaisissa 1920, kun joukkue putosi ensimmäisellä kierroksella. Belgia voitti kotikisojensa olympiakullan ennen Espanjaa ja Alankomaita. FIFAn johtoon nousi olympiakisojen jälkeen 1921 Jules Rimet, joka johti FIFAa 33 vuotta. 1920 jokainen joukkue oli Euroopasta, mutta 1924 Pariisin olympialaisissa mukana oli kolme maata Euroopan ulkopuolelta: Yhdysvallat, Uruguay sekä Egypti, yhteensä 22 maajoukkuetta. Pariisin olympialaisten hahmoksi nousi uruguaylainen José Andrade, jonka edustama Uruguay voitti koko turnauksen. Uruguayn maajoukkueen erikoisharjoituksena oli päästää kentälle kana ja kukko, jotka heidän piti juosta kiinni. Uruguay uusi mestaruutensa neljä vuotta myöhemmin Pariisin olympialaisissa, josta olivat poissa useat Euroopan jalkapallomaat, kuten Englanti, Tanska ja Ruotsi. Kisojen puhutuimmaksi, johtuen pelin väkivaltaisuudesta, otteluksi nousi Saksan ja Uruguayn kohtaaminen, jonka Uruguay voitti 4–1. 1926 päätettiin järjestää MM-kilpailut Uruguayssa.


title: Jalkapallon historia

text: 1920-luvun suurimmat sääntömuutokset olivat määräys, jonka mukaan joukkueiden pelipaitojen tuli olla eriväriset (vierasjoukkueen oli käytettävä vara-asua) ja sääntö, jonka mukaan rajaheittoa suoritettaessa molempien jalkojen piti olla maassa kiinni. Vuosikymmenellä kehiteltiin myös uusi pelijärjestelmä, 3-2-2-3, jota kutsutaan yleisesti myös WM-pelijärjestelmäksi. Erityisesti Arsenal teki sen suosituksi ympäri maailman. WM:n korvasi vasta 50-luvulla 4-2-4. 1930-luvulla kehittyi myös ajatus liberon (erittäin puolustava pelaaja puolustuslinjan takana) käytöstä. 30-luvulla nähtiin myös ensimmäisen kerran vastahyökkäykseen perustuvaa peliä. Italialainen Vittorio Pozzo toi lyhytsyöttöpelin Keski-Eurooppaan, jossa tarkoituksena oli syöttää pallo pitkin maata.


title: Jalkapallon historia

text: 22. tammikuuta 1927 BBC lähetti ensimmäisen live-lähestyksen jalkapallo-ottelusta Arsenalin ja Sheffield Unitedin ottelusta. Seuraavan neljän vuoden aikana lähetettiin noin 100 ottelua. Laji kehittyi muutenkin 20-luvulla, erityisesti Herbert Chapmanin ansiosta: vesitiiviit ja valkoiset jalkapallot, numeroidut pelipaidat sekä kellot stadionilla näyttämässä aikaa. Chapman ymmärsi myös julkisuuden merkityksen: hän sai vaihdettua Gillespie Road -metroaseman nimeksi Arsenal. Ensimmäiset suuret mantereiden väliset pelaajakaupat alkoivat myös 1920-luvun lopulla: 1928 argentiinalainen Raimundo Orsi siirtyi italialaiseen Juventukseen 100 000 liiran siirtosummalla, viikkopalkkana 8 000 liiraa. Tämä johti myös jalkapallon ammatillistumiseen, mutta mm. Tanskassa, Ruotsissa ja Saksassa jalkapallo pysyi edelleen amatööritasolla.


title: Jalkapallon historia

text: 1930–luku alkoi Uruguayn MM-kilpailuilla, joita boikotoivat mm. Italia, Alankomaat, Espanja ja Ruotsi, koska ne olivat hävinneet kilpailun kisojen järjestämisestä. Kilpailuihin osallistui vain neljä eurooppalaista joukkuetta: Ranska, Romania, Jugoslavia ja Belgia, joista vain Jugoslavia selvisi alkulohkoista välieriin. Uruguay voitti kaikkien aikojen ensimmäiset maailmanmestaruuskilpailut päihitettyään loppuottelussa Argentiinan 4–2. Kilpailujen paras maalintekijä oli argentiinalainen Guillermo Stábile.


title: Jalkapallon historia

text: 1934 MM-kilpailut pelattiin Italiassa. Kilpailuihin osallistui 32 maata, joista karsintojen jälkeen lopputurnaukseen selviytyi 16 joukkuetta. Afrikkaa edusti Egypti ja Etelä-Amerikkaa Brasilia sekä Argentiina. Tällä kertaa hallitseva mestari Uruguay boikotoi kisoja, koska eurooppalaiset joukkueet eivät olleet suostuneet osallistumaan Uruguayn kotikisoihin. Turnauksen pelit olivat erittäin kovaotteisia. Toisaalta heräsi väitteitä sopupelistä. Mestaruuden saavutti lopulta isäntämaa Italia, joka voitti loppuottelussa Tšekkoslovakian 2–1. Italia tiputti välierissä yhden voittajasuosikin Itävallan ja sen Wunderteamin. Turnauksen paras maalintekijä oli tšekkoslovakialainen Oldřich Nejedlý.


title: Jalkapallon historia

text: 1938 MM-kilpailut pelattiin Ranskassa. Lopputurnaukseen osallistui 15 joukkuetta, sillä Itävalta oli liitetty Anschlussissa Saksaan vain kolme kuukautta ennen kilpailuja. Kilpailuja boikotoivat useat Amerikan valtiot, kuten Uruguay, Argentiina, Yhdysvallat ja Meksiko. Suomi osallistui ensimmäistä kertaa MM-karsintoihin, mutta hävisi jokaisen ottelunsa. Turnauksen voittajaksi selviytyi edellisten MM-kilpailujen tapaan Italia, joka voitti loppuottelussa Unkarin 4–2. Kilpailujen paras maalintekijä oli brasilialainen Leônidas. Kisat olivat taloudellisesti onnistuneet: voittoa yli 1,5 miljoonaa frangia. Urheilullinen anti oli myös hyvää: ensimmäisen kierroksen seitsemästä ottelusta viisi vaati jatkoajan ja kaksi uusintaottelua.


title: Jalkapallon historia

text: Los Angelesin olympialaisissa jalkapallo ei ollut kilpailulajina, koska oli tulkintaeroja siitä, kuka on amatööri ja kuka ei. 1936 järjestettiin Berliinin olympialaiset, joissa jalkapallo oli jälleen olympialajina. Mestariksi selviytyi MM-kilpailujen tapaan Italia ennen Itävaltaa sekä Norjaa. Suomi putosi ensimmäisellä kierroksella hävittyään Perulle 7–3.


title: Jalkapallon historia

text: 1930 perustettiin Suomen mestaruussarja (Suomensarja), jonka ensimmäiseksi mestariksi selviytyi helsinkiläinen HIFK.


title: Jalkapallon historia

text: 1940-luvulla vuosien 1940 ja 1944 olympialaiset peruutettiin maailmansodan vuoksi. Ainoat olympialaiset järjestettiin Lontoossa 1948. Tällöin Ruotsi oli paras ennen Jugoslaviaa ja Tanskaa. Isäntämaa Iso-Britannia jäi neljänneksi. Ruotsin tärkeimpiä pelaajia olivat Gunnar Gren, Gunnar Nordahl ja Nils Liedholm, joista käytettiin yleensä vain yhteisnimitystä Gre-No-Li. Kolmikko siirtyi myöhemmin milanolaiseen AC Milaniin ja johdatti joukkueen Italian mestaruuteen. Gre-No-Lin lisäksi 30- ja 40-luvun merkittävimpiä pelaajia ovat William Dean sekä Giuseppe Meazza. MM-kilpailuja ei pelattu 1940-luvulla. 1939 pelipaitojen numerointi tuli pakolliseksi. (nykyään Gold Cup) järjestettiin ensimmäisen kerran 1941.


title: Jalkapallon historia

text: 1950-luku alkoi Brasilian MM-kilpailuilla. Alun perin kilpailut oli tarkoitus järjestää Saksassa, mutta FIFA päätti siirtää kisat Etelä-Amerikkaan, sillä se ei ollut kärsinyt suuremmin sodassa. Lopputurnaukseen osallistui lopulta vain 13 maata, sillä Skotlanti, Turkki sekä Intia kieltäytyivät osallistumasta: intialaisten syy oli, että heidän olisi pitänyt käyttää jalkapallokenkiä. Lopputurnauksen pelisysteemi koki muutoksen: mestaruus ratkaistaisiin lohkomuotoisesti. Lopputurnauksen loppuotteluna pidetään Uruguayn ja Brasilian välistä ottelua. Isäntämaa kärsi 2–1 tappion 200 000 brasilialaisen kannattajan edessä Maracanãlla. Pronssille sijoittui Ruotsi. Turnauksen paras maalintekijä oli brasilialainen Ademir.


title: Jalkapallon historia

text: 1954 olivat vuorossa Sveitsin MM-kilpailut. Kilpailujen suurin ennakkosuosikki oli kaksi vuotta sitten olympiakultaa voittanut Unkari. Unkari aloittikin kilpailut vahvasti tekemällä kahdessa alkusarjan ottelussa 17 maalia. Näistä 7 teki Sándor Kocsis, joka oli kilpailujen maalikuningas 11 maalillaan. Unkari eteni loppuotteluun asti. Siinä vastaan asettui Länsi-Saksa, jonka Unkari oli voittanut ensimmäisellä kierroksella 8–3. Saksalaiset pystyivät kuitenkin voittamaan unkarilaiset loppuottelussa 3–2 Helmut Rahnin maalilla.


title: Jalkapallon historia

text: Vuoden 1958 MM-kilpailut järjestettiin Ruotsissa. Ruotsin MM-kilpailut tekivät nuoren, vasta 17-vuotiaan Pelén tunnetuksi. Pelén edustama Brasilia esitteli myös uuden pelisysteeminsä 4-2-4. Brasilia voittikin koko turnauksen: loppuottelussa se löi isäntämaa Ruotsin 5–2. Pronssille sijoittui Ranska, jonka hyökkääjä Just Fontaine oli koko turnauksen paras maalintekijä 13 maalillaan. Se on edelleen kaikkien aikojen suurin yhden pelaajan MM-lopputurnauksessa tekemien maalien lukumäärä.


title: Jalkapallon historia

text: 1952 järjestettiin Helsingin olympialaiset, jotka olivat Unkarin "Kultaisen joukkueen" () näytöstä. Unkarin suurimpia tähtiä olivat Ferenc Puskás, Sándor Kocsis, Zoltán Czibor sekä Nandor Hidegkuti. Hopealle sijoittui Jugoslavia, ja pronssia saavutti Ruotsi. Isäntämaa Suomi putosi kilpailuista jo ensimmäisellä kierroksella hävittyään Itävallalle 4–3. Melbournen olympialaisiin osallistui vain 11 joukkuetta Unkarin kansannousun vuoksi. Kilpailuja hallitsi Neuvostoliitto. Se voitti loppuottelussa 1–0 Anatoli Ilyininin maalilla Jugoslavian, joka oli hopealla jo kolmansissa olympialaisissa peräkkäin. Pronssia voitti Bulgaria, joka kukisti Intian pronssiottelussa 3–1.


title: Jalkapallon historia

text: 1950-luvulla Unkarin joukkue esitteli uuden taktiikan, jossa WM:n kolme hyökkääjää muutettiin kahteen hyökkääjään, jolloin keskikentälle tuli pelinrakentaja ja laidoille kaksi laitapelaajaa. Brasilia toi Ruotsin MM-kilpailuihin uuden taktiikan 4-2-4, jossa keskellä oli kaksi hyökkääjää: tällöin toinen joukkue oli pakotettu ottamaan kaksi keskuspuolustajaa. 4-2-4 muuttui hyökätessä tarpeen vaatiessa 2-4-4 -muotoon. 4-2-4 taktiikan heikkous oli puolustaessa, jolloin keskikenttä oli liian heikko.


title: Jalkapallon historia

text: 50-luvun suurimpana sääntömuutoksena voidaan pitää estämisen tulkitsemista rikkomukseksi. Myös nykyinen Mestarien liiga, silloinen Euroopan Cup, järjestettiin ensimmäisen kerran 1956. Cupia hallitsi madridilainen Real Madrid, joka voitti turnauksen viitenä ensimmäisenä vuonna. 1956 pelattiin ensimmäisen kerran Aasian mestaruuskilpailut. 1957 pelattiin ensimmäisen kerran Afrikan mestaruuskilpailut. Eurooppalainen jalkapalloliitto UEFA (, ) perustettiin 15. kesäkuuta 1954 Baselissa, Sveitsissä. 1957 perustettiin Afrikan jalkapalloliitto CAF. Unkarin kultaisen joukkueen ja Fontainen lisäksi 50-luvun merkittävimpiä pelaajia ovat Alfredo di Stéfano, Didi, Raymond Kopa sekä Josef Masopust.


title: Jalkapallon historia

text: Chilen MM-kilpailut järjestettiin 1962. Kilpailujen suurin yllättäjä oli isäntämaa Chile, joka pudotti puolivälierissä kuusi vuotta sitten olympiakultaa voittaneen Neuvostoliiton. Mestariksi nousi jälleen Brasilia, joka kukisti Tšekkoslovakian loppuottelussa 3–1. Pronssille sijoittui isäntämaa Chile. Kisojen parhaan maalintekijän titteli jaettiin kuuden pelaajan kesken.


title: Jalkapallon historia

text: MM-kilpailut järjestettiin 1966 Englannissa, jalkapallon synnyinmaassa. Kaikki muut Afrikan ja Aasian maat paitsi Pohjois-Korea ja Australia kieltäytyivät osallistumasta karsintoihin, vastalauseena niille annetusta vain yhdestä MM-kisapaikasta. Näistä Pohjois-Korea selviytyi kilpailuihin. Pohjois-Korea yllätti ja jätti lohkossaan Italian vaille jatkopaikkaa. Loppuottelussa pelasivat vastakkain isäntämaa Englanti ja Länsi-Saksa. Ottelu venyi aina jatkoajalle asti, kunnes Geoff Hurstin kaksi maalia toivat voiton isäntämaalle. Hurstin hattutemppu loppuottelussa on MM–kilpailujen ainoa. Pronssille sijoittui Portugali, jonka hyökkääjä Eusébio oli yhdeksällä maalillaan turnauksen paras maalintekijä.


title: Jalkapallon historia

text: 1960 järjestettiin Rooman olympialaiset. Kolmien edellisten olympialaisten hopeamitalisti Jugoslavia voitti kultaa. Loppuottelussa Jugoslavia kukisti Tanskan 3–1. Pronssille sijoittui Bulgaria, joka jätti isäntämaa Italian neljänneksi. 1964 järjestettiin Tokion olympialaiset. Ennen kilpailuja sekä Italia että Pohjois-Korea vetäytyivät turnauksesta, joten turnauksessa pelasi vain 14 maata. Ensimmäistä kertaa mukana oli kaksi joukkuetta Afrikasta. Turnauksen voitti Unkari ennen Tšekkoslovakiaa ja Itä-Saksaa. 1968 olivat vuorossa Meksikon olympialaiset. Olympialaiset tulivat tunnetuksi meluisuudestaan sekä väkivaltaisista otteluista: mm. Ghanan hävittyä Israelille 5–3 tappelu jatkui vielä olympiakylässäkin. Unkari pystyi uusimaan neljän vuoden takaisen voittonsa voitettuaan loppuottelussa Bulgarian. Pronssille sijoittui Japani ennen isäntämaa Meksikoa.


title: Jalkapallon historia

text: 1960 pelattiin ensimmäisen kerran Euroopan mestaruuskilpailut. Ensimmäisen turnauksen voitti Neuvostoliitto ennen olympiavoittaja Jugoslaviaa ja Tšekkoslovakiaa.


title: Jalkapallon historia

text: Pohjois-, Keski-Amerikan ja Karibian jalkapalloliitto CONCACAF perustettiin 1961, kun CCCF ja NAFC yhdistyivät. OFC perustettiin 1966.


title: Jalkapallon historia

text: 1960–luku toi tullessaan puolustavamman pelityylin. Jopa Brasilia, joka oli pelannut ennen 4-2-4-pelisysteemillä, siirtyi Chilen MM-kilpailuissa 4-3-3-pelisysteemiin. Muutos oli tuotu lähinnä paikkaamaan 4-2-4 -järjestelmän heikkoutta keskikentällä, mutta myös 4-3-3 mahdollisti hyökkäävän pelin nousevien laitapuolustajien ansiosta. 60-luvun puolustusta korostavaa pelisysteemi oli catenaccio (): catenaccio toi puolustuslinjan taakse liberon, jonka tehtävänä oli paikata puolustuksen virheitä. Puolustuksen korostuessa pelit muuttuivat kovemmiksi ja raaemmiksi. 60-luvun merkittäviä pelaajia ovat mm. Lev Jašin, John Charles, Gordon Banks, Bobby Charlton Garrincha sekä Pelé.


title: Jalkapallon historia

text: 1970 järjestettiin Meksikon MM-kilpailut poikkeuksellisissa olosuhteissa yli 2000 metrin korkeudessa ja yli 30 asteen lämpötilassa. Kilpailujen uusia sääntöjä olivat viisi vaihtomiestä, joista ottelussa sai käyttää kahta, sekä maanosittain jaetut karsintaryhmät. Kilpailujen voittajaksi nousi Brasilia, joka voitettuaan kolmannen kerran mestaruuden sai omakseen Jules Rimet -pokaalin. Hopealle sijoittui Italia, joka hävisi loppuottelun Brasilialle 4–1, ja pronssia saavutti Saksa. Turnauksen paras maalintekijä oli saksalainen Gerd Müller kymmenellä tehdyllä maalillaan.


title: Jalkapallon historia

text: 1974 järjestettiin Länsi-Saksan MM-kilpailut, joita varjosti kaksi vuotta sitten olympialaisissa tapahtunut terrori-isku. Kilpailujen ottelumenetelmään oli tullut muutos, sillä entisen pudotuspelijärjestelmän korvasivat jatkolohkot, joista voittajat selviytyivät loppuotteluun ja toiseksi sijoittuneet pronssiotteluun. Loppuotteluun selvisivät lopulta isäntämaa Saksan liittotasavalta ja Alankomaat. Loppuottelu ei ollut vain kahden parhaan maan välinen ottelu, vaan myös kahden turnauksen parhaan pelaajan Franz Beckenbauerin ja Johan Cruijffin kohtaaminen. Isäntämaa Saksa voitti loppuottelun 2–1. Pronssille sijoittui Englannin kisoista pudottanut Puola. Puolalainen Grzegorz Lato oli seitsemällä maalillaan kilpailujen paras maalintekijä.


title: Jalkapallon historia

text: Argentiina sai tehtäväkseen järjestää vuoden 1978 MM-kilpailut. Kilpailuiden suurin yllättäjä oli Itävalta, joka voitti oman alkulohkonsa ja pudotti edellisten kilpailujen voittajan Länsi-Saksan jatkosta. Loppuottelu Argentiinan ja Alankomaiden välillä venyi aina jatkoajalle saakka, mutta Argentiina voitti kultaa tehtyään kaksi maalia jatkoajalla. Kolmanneksi sijoittui Brasilia. Loppuottelussa kahdesti maalinteossa onnistunut Mario Kempes oli turnauksen paras maalintekijä kuudella maalillaan.


title: Jalkapallon historia

text: Münchenin olympialaisten mestariksi nousi Puola, joka kukisti loppuottelussa Unkarin 2–1. Pronssille sijoittui Neuvostoliitto. Montrealin olympialaisissa juhli Itä-Saksa, joka voitti loppuottelussa Puolan. Neuvostoliitto jäi jälleen pronssille.


title: Jalkapallon historia

text: 1960-luvulla alkanut "totaalinen jalkapallo" kehittyi 1970-luvulla: jokainen pelaaja on siinä periaatteessa sekä hyökkääjä että puolustaja. Erityisesti keskikenttäpelaajien rooli puolustuksessa kasvoi, kun taas laitapuolustajien rooli hyökkäyksessä oli suurempi kuin aikaisemmin. Pelityyli teki puolustuspelistä aggressiivisempaa, mikä johti myös maalimäärien vähenemiseen. 70-luvulla erityisesti Franz Beckenbauer muutti liberon roolia hyökkäävämmäksi. 70-luvun lopulla tuli käyttöön paitsioansa, jossa puolustajat nousivat nopeasti ylös jättäen hyökkääjän paitsioon. 1976 otettiin käyttöön keltainen ja punainen kortti. 70-luvun merkittävimpiä pelaajia ovat mm. Eusébio, Jairzinho; saksalaiset Franz Beckenbauer, Gerd Müller sekä Paul Breitner; George Best sekä Johan Cruijff. Cruijff on myös ensimmäinen pelaaja, josta on maksettu yli miljoonan euron siirtosumma, kun hän siirtyi Ajaxista Barceloonaan.


title: Jalkapallon historia

text: Espanjan MM-kilpailut järjestettiin 1982. Lopputurnauksen joukkuemäärä oli nostettu entisestä 16:sta 24:ään, jotka taas oli jaettu kuuteen lohkoon. Poikkeuksena kaksiin edellisiin kisoihin myös välierät palasivat MM-kilpailujen otteluohjelmaan. Kilpailuihin tuli käyttöön myös rangaistuspotkukilpailu. Kilpailut olivat Italian juhlaa: loppuottelussa kaatui Länsi-Saksa 3–1. Kolmanneksi sijoittui Puola. Kilpailujen paras maalintekijä oli italialainen Paolo Rossi kuudella maalillaan.


title: Jalkapallon historia

text: Meksiko sai järjestää jälleen MM-kilpailut 1986 Kolumbian talousvaikeuksien vuoksi ja oli näin ensimmäinen maa, jossa MM-kilpailut pidettiin toistamiseen. Kilpailujen pelisysteemiä muutettiin jälleen: toisen kierroksen lohkot poistettiin ja siirryttiin takaisin pudotuspeleihin. Kilpailujen järjestelyjä varjosti vuosi sitten tapahtunut Heysel-stadionin tragedia, jonka takia turvatoimet olivat tarkat. Puolivälieräottelussa Englantia vastaan Argentiinan Diego Maradona teki kuuluisan Jumalan käsi -maalinsa. Lopulta turnauksen parhaaksi pelaajaksi valitun Maradonan tähdittämä Argentiina voitti lopputurnauksen ennen Saksan liittotasavaltaa. Pronssille ylsi Ranska. Turnauksen paras maalintekijä oli englantilainen Gary Lineker kuudella maalillaan.


title: Jalkapallon historia

text: Moskovan olympialaisia hallitsivat itäblokin maat: kultaa saavutti Tšekkoslovakia ennen Itä-Saksaa ja Neuvostoliittoa, joka voitti pronssiottelussa Jugoslavian. Suomen viimeisin olympiaosallistuminen tapahtui Moskovassa: Suomi voitti Costa Rican, pelasi tasan Irakin kanssa sekä hävisi Jugoslavialle. Los Angelesin olympialaisten voittajaksi nousi Ranska ennen Brasiliaa sekä Jugoslaviaa. Monet itäblokin maat, kuten viime kilpailujen mitalikolmikko, olivat kuitenkin poissa kilpailuista. Neljä vuotta myöhemmin Soulissa voittoa juhli Neuvostoliitto ennen Brasiliaa ja Länsi-Saksaa.


title: Jalkapallon historia

text: 80–luvun MM-kilpailujen voittajat käyttivät erilaisia taktiikoita: Espanjassa Italia luotti vastahyökkäyspeliinsä, kärkihyökkääjänä Paolo Rossi. Meksikossa Argentiinan Diego Maradona pelasi kahden hyökkääjän takana antaen ratkaisevia syöttöjä tai tehden itse maaleja. Maradonaa kuitenkin vartioi koko ajan puolustava keskikenttäpelaaja, jonka tarkoituksena oli katkaista peliä ja antaa syöttöjä eteenpäin.


title: Jalkapallon historia

text: 1981 voitosta myönnettiin kolme pistettä Englannin valioliigassa. 1989 paitsiosääntöön tehtiin muutos, jonka mukaan viimeisen kenttäpelaajan tasalla oleva vastapelaaja ei ole paitsiossa. Kenny Dalglish, Daniel Passarella, Zico, Michel Platini, Karl-Heinz Rummenigge sekä Diego Maradona ovat esimerkkejä 80-luvun merkittävimmistä jalkapalloilijoista. 1989 valmistui tämän hetken maailman suurin jalkapallostadion Rŭngrado, joka sijaitsee Pjongjangin kaupungissa Pohjois-Koreassa. Sen yleisökapasiteetti on 150 000.


title: Jalkapallon historia

text: 1990 Italian MM-kilpailut olivat Länsi-Saksan juhlaa, kun Franz Beckenbauerin valmentama joukkue, tähtinään muun muassa Jürgen Klinsmann, Rudi Völler ja Lothar Matthäus, voitti loppuottelussa Argentiinan "Meksikon kilpailujen uusintaloppuottelussa" 1–0. Se jäikin liittotasavallan viimeiseksi arvokisavoitoksi jalkapallossa, sillä jatkossa turnauksiin osallistui yhdistyneen Saksan joukkue. Isäntämaa Italia jätettiin pronssille, mutta italialainen Salvatore Schillaci oli turnauksen paras maalintekijä. Kisojen suuri yllättäjä oli Kamerun, joka Roger Millan johdolla selvisi aina puolivälieriin, joissa kilpailujen neljänneksi jäänyt Englanti oli parempi.


title: Jalkapallon historia

text: 1994 MM-kilpailut pidettiin Yhdysvalloissa. MM-kilpailujen karsintoihin osallistui jo 144 maata. Karsinnoissa tapahtui ikävä onnettomuus, kun Sambian maajoukkuetta kuljettanut lentokone putosi Atlanttiin. Kilpailuihin otettiin myös mukaan sääntö, jonka mukaan voittaja sai kolme pistettä. Kilpailujen surullinen tapaus sattui kolumbialaiselle Andrés Escobarille, joka ammuttiin kotimaassaan hänen tehtyään oman maalin ottelussa Yhdysvaltoja vastaan. Brasilia voitti loppuottelussa Italian rangaistuspotkukilpailun jälkeen 3–2. Kolmanneksi selviytyi Ruotsi. Kilpailujen maalikuninkuus jaettiin venäläisen Oleg Salenkon ja bulgarialaisen Hristo Stoitškovin kesken.


title: Jalkapallon historia

text: 1998 Ranska sai tehtäväkseen järjestää MM-kilpailut. Kilpailut olivat laajentuneet 32 maan turnaukseksi entisten 24:n sijasta: maat oli jaettu kahdeksaan lohkoon, joista kustakin kaksi parasta eteni jatkopeleihin. Isäntämaa Ranska oli lopulta voitokas loppuottelussa Brasiliaa vastaan. Ottelu päättyi 3–0 ja Ranska sai ensimmäisen maailmanmestaruutensa. Pronssia saavutti Kroatia, joka voitti pronssiottelussa Alankomaat. Kroatian Davor Šuker oli kuudella maalillaan turnauksen paras maalintekijä.


title: Jalkapallon historia

text: 1991 järjestettiin ensimmäiset naisten MM-kilpailut. Yhdysvallat voitti kilpailut 1991 sekä 1999 ja Norja 1995.


title: Jalkapallon historia

text: Barcelonan olympialaisissa 1992 isäntämaa Espanja otti voiton ennen Puolaa. Ghana otti ensimmäisenä afrikkalaisena maana arvokisamitalin, joka oli pronssi. 1996 Atlantassa Nigeria vei ensimmäisen kultamitalin Afrikkaan ennen Argentiinaa ja Brasiliaa. Atlantassa jalkapallo oli ensimmäisen kerran myös naisten olympialajina. Isäntämaa Yhdysvallat voitti kultaa, Kiina hopeaa ja Norja pronssia.


title: Jalkapallon historia

text: Vuosien 1990 ja 1994 MM-kilpailulle oli tunnusomaista voimakas puolustuspelaaminen. Ranska käytti voittaessaa maailmanmestaruuden 4-3-3 -taktiikkaa, joka muuttui puolustaessa 4-4-2. Tässä taktiikassa Didier Deschamps pelasi puolustuksen edessä ja puolustus käytti miesvartiointia. Brasilia taas käytti 4-2-2-2 -pelisysteemiä.


title: Jalkapallon historia

text: 1992 määrättiin sääntö, jonka mukaan maalivahti ei saa ottaa palloa käsiinsä, jos sen syöttää taaksepäin joku hänen kanssapelaajistaan. 90-luvun merkittäviä jalkapalloilijoita ovat mm. Frank Rijkaard Marco van Basten, Roberto Baggio, Zinédine Zidane, Ronaldo, Romário, Rivaldo sekä Lothar Matthäus. Baggio oli ensimmäinen pelaaja, josta maksettiin 10 miljoonan euron siirtosumma, kun hän siirtyi Fiorentinasta Juventukseen.


title: Jalkapallon historia

text: 2002 MM-kilpailut järjestettiin ensimmäisen kerran kahden valtion kesken jaettuina Korean tasavallassa ja Japanissa. Kilpailujen suurimman yllätyksen järjesti Senegal: se voitti hallitsevan maailmanmestarin Ranskan, joka jäi lopulta alkulohkossaan ilman maaleja. Turnauksen voitti lopulta viidennen mestaruutensa saavuttanut Brasilia, joka oli loppuottelussa 2–0 Saksaa parempi. Pronssia saavutti Turkki, joka voitti ensimmäisenä Euroopan tai Etelä-Amerikan ulkopuolisena maana mitalin MM-kilpailuissa. Turnauksen paras maalintekijä oli Brasilian Ronaldo.


title: Jalkapallon historia

text: 2006 Saksan MM-kilpailut olivat järjestyksessään 18. MM-kilpailut. Kilpailujen loppuottelu nousi uutisotsikoihin Ranskan Zinédine Zidanen puskettua Italian Marco Materazzia rintaan. Italia voitti loppuottelun lopulta rangaistuspotkukilpailussa David Trezeguetin epäonnistuttua yrityksessään. Pronssia saavutti isäntämaa Saksa, joka voitti pronssiottelussa Portugalin. Saksan Miroslav Klose oli turnauksen paras maalintekijä. Kisojen loppuottelua arvioidaan katsoneen noin 715 miljoonaa ihmistä ympäri maapallon.


title: Jalkapallon historia

text: Naisten MM-kilpailujen mestari sekä 2003 että 2007 oli Saksa. 2003 Ruotsi oli hopealla ja 2007 Brasilia. Yhdysvallat oli pronssilla molemmissa kilpailuissa.


title: Jalkapallon historia

text: Sydneyn olympialaiset olivat jälleen afrikkalaisen joukkueen juhlaa: kultaa voitti Kamerun, hopeaa Espanja ja pronssia Chile. Naisten turnauksen voitti Norja ennen Yhdysvaltoja ja Saksaa. Ateenassa Argentiina oli loppuottelussa parempi kuin Paraguay. Pronssille sijoittui Italia. Naisten turnauksen paras oli Yhdysvallat ennen Brasiliaa ja Saksaa. Pekingissä paras oli Argentiina ennen Nigeriaa ja Brasiliaa. Naisten turnauksen voitti Yhdysvallat ennen Brasiliaa ja Saksaa.


title: Jalkapallon historia

text: Vuonna 2000 järjestettiin ensimmäisen kerran Jalkapallon seurajoukkueiden maailmanmestaruuskilpailut Brasiliassa. 2000-luvun merkittäviä pelaajia ovat muun muassa Lionel Messi, Ronaldinho, Cristiano Ronaldo, Kaká, Wayne Rooney, Thierry Henry sekä David Beckham.


title: Jalkapallon historia

text: Cristiano Ronaldosta tuli maailman kallein pelaaja, kun vuonna 2009 Real Madrid osti portugalilaisen 94 miljoonan euron hintaan. Samana vuonna Madrid oli ostanut brasilialaisen Kakán 65 miljoonalla eurolla. Tätäkin edelliset maailmanennätyssiirtosummat ovat joukkueeseen siirtyneiden pelaajien nimissä: Luís Figo siirtyi 61 miljoonan euron ja Zinédine Zidane 73 miljoonan euron siirtosummalla Real Madridiin 2000-luvun alussa.


title: Jalkapallon historia

text: 2010-luku alkoi Etelä-Afrikan MM-kilpailuilla, jotka ovat ensimmäiset MM-kilpailut Afrikan mantereella. Turnauksen voitti Espanja, joka voitti loppuottelussa Alankomaat. Saksa uusi neljän vuoden takaisen pronssinsa voittaen pronssiottelussa Uruguayn. Turnauksen parhaaksi pelaajaksi valittiin Uruguayn Diego Forlán, joka oli myös jaetusti turnauksen paras maalintekijä yhdessä Saksan Thomas Müllerin, Espanjan David Villan sekä Alankomaiden Wesley Sneijderin kanssa.


title: Jalkapallon historia

text: Vuonna 2014 järjestettiin Brasilian MM-kilpailut. Turnauksen voitti Saksa, joka voitti loppuottelussa Argentiinan. Alankomaat sijoittui kolmanneksi. Turnauksen parhaaksi pelaajaksi valittiin argentiinalainen Lionel Messi. Turnauksen paras maalintekijä kuudella maalilla oli James Rodríguez.


Hannoverin evankelisluterilainen maakirkko () on yksi Saksan 22 protestanttisesta maakirkosta ja siten Saksan evankelisen kirkon jäsenkirkko. Sen pääpaikka on Hannoverissa. Kirkon jäsenmäärä on 2 579 722, ja se muodostuu 1 266 seurakunnasta. Kirkko on suurin Saksan luterilaisista maakirkoista ja kymmenenneksi suurin luterilainen kirkko maailmassa. Kirkko Kirkkojen maailmanneuvoston ja Luterilaisen maailmanliiton jäsen. Kirkko kuuluu myös Ala-Saksin evankelisten kirkkojen konfederaatioon. Kirkkokunnan piispankirkko ja pääkirkko on Marktkirche Hannoverissa. Rehburg-Loccumissa kirkolla on Evankelinen Akatemia ja pappisseminaari, joka sijaitsee Loccumin luostarissa. Kirkon asioita hoitaa maakirkon virasto.


title: Hannoverin evankelisluterilainen maakirkko

text: Kirkko toimii alueella, joka oli vuoteen 1945 Preussin Hannoverin maakunta. Toisen maailmansodan jälkeen alue on pienin muutoksin kuulunut Ala-Saksin osavaltioon. Kirkon toimialueen rajat eivät täysin noudata nykyisiä osavaltiorajoja.


text: Kirkon toiminta ja kehitys maakirkkona on sen historian ajan ollut riippuvainen Hannoverin valtiollisesta kehityksestä. 1800-luvulla aluekokonaisuuteen kuuluivat Lüneburgin herttuakunta, Calenbergin herttuakunta, Grubenhagenin herttuakunta, Hadeln ja Amt Neuhaus Sachsen-Lauenburgista sekä kreivikunnat Diepholz, Hoya, Lingen, Bentheim, Itä-Friisinmaa ja Hohnstein sekä Spiegelberg, Plesse, Goslarin vapaakaupunki sekä Bremenin, Verdenin, ja Hildesheimin piispankaupungit. Lisäksi luostareiden alueista Hannoveriin ja kirkon toimialueeseen kuuluivat Münster, Osnabrück, Eichsfeld ja Loccum.


text: Uskonpuhdistuksessa lähes koko alue kääntyi luterilaisuuden kannalle vuonna 1527. Erityisen suuri merkitys oli Johannes Bugenhagenilla, jonka laatima kirkko-ohjesääntö oli ensimmäisiä. Luostareiden alueet Hildesheim, Münster, Osnabrück-Land ja Eichsfeld jäivät katolisiksi. Alueelle syntyi myös joitakin reformoituja seurakuntia.


text: Vuonna 1692 syntyi Hannoverin vaaliruhtinaskunta, mikä samalla laajensi Hannoverin aluetta. Alue laajeni edelleen, kun Hannoverista vuonna 1815 tuli kuningaskunta ja sen alueeseen liitettiin Itä-Friisinmaa, Lingenin ja Bentheimin kreivikunnat, Plesse, Osnabrück ja Hildesheim. Maakirkon alueella toimi nykyisin luterilaisten lisäksi myös reformoituja seurakuntia, joiden kaikkien päämies ("summus episcopus") aikoinaan oli Hannoverin vaaliruhtinas. Maakirkko jakautui viiteen suhteelliseen itsenäiseen piiriin (), Hannover, Stade, Aurich, Osnabrück ja Otterndorf. Vuonna 1866 Hannoverista tuli Preussin maakunta, mutta kirkko säilyi itsenäisenä eikä sitä liitetty Preussin evankeliseen kirkkoon. Preussin vallan aikana Preussin kuningas oli kirkon päämies. Hengellistä päämiestä nimitettiin superintendentiksi.


text: Vuodesta 1922 Hannoverin maakirkko oli vapaavaltion itsenäinen maakirkko, jonka päämiehenä toimi maapiispa. Maakirkkopäivät alkoi käyttää kirkon ylintä valtaa. Konsistorista muodotettiin kirkkohallitus ja kirkon keskusvirasto. Toisen maailmansodan jälkeen kirkko oli Saksan evankelista kirkkoa muodostettaessa sen perustajajäsen samoin kuin muodostamassa Saksan yhdistynyttä luterilaista kirkkoa. Vuonna 1971 muodostettiin toisen Ala-Saksin evankelisen kirkon kanssa Ala-Saksin evankelisten kirkkojen konfederaatio. Vuonna 1977 muodostettaessa Pohjois-Elben evankelisluteriliasta kirkkoa, Harburg (Hampurissa) liittyi uuteen kirkkoon. Samoin Cuxhaven siirtyi Hampurin kirkosta Hannoverin kirkkoon.Synodissa on edustettuina eri lailla ajattelevia edustajia. Maltilliset konservatiivit edustavat kansankirkollista suuntausta (). Liberaaliryhmittymä edustaa 'avoimen kirkon' linjaa, joka muotoiltiin vuonna 1969 (). Nämä kirkkopuolueet pitävät kokouksia useita kertoja vuodessa ja valmistautuvat synodin kokouksiin. "Maakirkonvirasto" ja piispanistuin sijaitse Hannoverissa. Virastoa johtaa presidentti, virastokollegion puheenjohtaja on maapiispa. Kirkolla on myös senaatti, johon kuuluvat johtavat viranhaltijat ja luottamusmiehet. "Piispainneuvosto" kokoaa yhteen maapiispan ja aluepiispat


text: Alueellisesti kirkko rakentuu seurakunnista ja kirkkopiireistä (), joita johtaa superintendentti. Kirkkopiirejä on 57. Kirkkopiirejä laajempia alueyksiköitä ovat Sprengelit. Välitason hallintoa on kuitenkin pyritty vähentämään ja siirtämään tehtäviä kirkon keskushallinnolle.


text: Kirkossa veisataan Saksan evankelisen kirkon virsikirjan Ala-Saksin ja Bremenin aluepainoksesta (), 1994.


text: Hannoverin, Braunschweigin ja Schaumburg-Lippen maakirkoilla on yhteinen vuonna 1977 perustettu lähetysseura 'Evangelisch-lutherische Missionswerk in Niedersachsen', ELM. Kirkolla on viralliset yhteistyösuhteet muiden muassa Etelä-Afrikan evankelisluterilaiseen kirkkoon,Etiopian Mekane Yesus-kirkkoon, Tamilin evankelisluterilaiseen kirkkoon Intiassa, Siperian Uralin ja Kauko-Idän evankelisluterilaiseen kirkkoon Venäjällä sekä luterilaisiin kirkkoihin Ranskassa ja Isossa-Britanniassa.


title: Purple Hits

text: Purple Hits on Deep Purple -yhtyeen vuonna 2003 vain Suomessa julkaistu kokoelma-albumi.


title: F-luokka (hävittäjä)

text: F-luokka oli Britannian Kuninkaallisen laivaston hävittäjäluokka. Luokan muodostivat vuoden 1932 laivasto-ohjelman hävittäjät ja ne olivat toisinto edeltäneestä E-luokasta. Alusten rakentaminen aloitettiin 1933 ja ne otettiin käyttöön 1935.


title: F-luokka (hävittäjä)

text: Alusten pääaseistuksena olivat 4,7 tuuman 45 kaliiperin QF Mk IX tykit, joilla kyettiin ampumaan 40 asteen korotuskulmassa. Alusten ilmatorjunta-aseistus oli kuitenkin puutteellinen muodostuen puolen tuuman konekivääreistä. Aluksilla oli 8 21 tuuman torpedoputkea Mk IX torpedoiden laukaisemiseksi.


title: F-luokka (hävittäjä)

text: Luokan aluksiin asennettiin kolme Admiralty 3 rumpuista kattilaa, joihin kytkettiin kaksi vaiheiset Parsonsin turbiinit. "HMS Fortunessa" ja "HMS Foxhoundissa" oli Brown-Curtisin turbiinit.


title: F-luokka (hävittäjä)

text: Aluksille asennettiin 3 tuuman ilmatorjuntatykki ja 1-4 20 mm ilmatorjuntatykkiä poistamalla neljä torpedoputkea. Lopulta edelleen palveluksessa olleista aluksista tehtiin saattuehävittäjiä, joiden aseistuksena oli 3 4,7 tuuman tykkiä, 6 20 mm ilmatorjuntatykkiä, 4 21 tuuman torpedoputkea, Hedgehog sukellusveneentorjuntajärjestelmä ja 125 syvyyspommia.


title: F-luokka (hävittäjä)

text: Kuninkaallisen laivaston perinteiden mukaisesti kuhunkin luokkaan rakennettiin myös laivueenjohtaja, joka oli hieman suurempi ja paremmilla viesti- ja johtamisjärjestelmillä varustettu. F-luokan laivueenjohtajana oli "HMS Faulknor".


title: F-luokka (hävittäjä)

text: "HMS Faulknoriin" lisättiin sodan kuluessa 40 tonnia painolastia ja sen miehistön koko kasvoi 201 henkeen.


title: F-luokka (hävittäjä)

text: "HMS Faulknorin" aseistus oli sodan päättyessä 3 4,7 tuuman tykkiä, 1 3 tuuman ilmatorjuntatykki, 1 neliputkinen kahdenpaunan pompom, 6 20 mm ilmatorjuntatykkiä, 8 21 tuuman torpedoputkea ja 38 syvyyspommia.


title: Patricia Tallman

text: Patricia Tallman (s. 4. syyskuuta 1957) on yhdysvaltalainen näyttelijä ja stunttinainen.


title: Patricia Tallman

text: Tallman on suorittanut BFA-tutkinnon (Bachelor of Fine Arts) Carnegie Mellon -yliopiston teatteritaiteiden koulutusohjelmassa.


title: Patricia Tallman

text: Vuonna 1990 Tallman esitti Barbaraa "Elävien kuolleiden yö" (1968) -kulttielokuvan uudelleenfilmatisoinnissa, jonka ohjasi Tom Savini. Stunttikohtauksia Tallman on tehnyt muun muassa Gates McFaddenin ("Star Trek – sukupolvet"), Laura Dernin ("Jurassic Park") ja Geena Davisin ("The Long Kiss Goodnight") puolesta.


title: Patricia Tallman

text: Erityisesti Tallman tunnetaan roolistaan Lyta Alexanderina science fiction -televisiosarjassa "Babylon 5". Hän oli naimisissa sarjassa suurlähettiläs Kosh Naranekia näytelleen Jeffrey Willerthin kanssa, vuodesta 1999 vuoden 2008 maaliskuussa tapahtuneeseen avioeroonsa saakka. Heillä on yksi lapsi, Julian.


title: Lawrence Frank

text: Lawrence Frank (s. 23. elokuuta 1970, Teaneck) on yhdysvaltalainen koripallovalmentaja, joka toimi viimeksi NBA-joukkue New Jersey Netsin päävalmentajana. Aloittaessaan Netsin päävalmentajana hän oli NBA:n nuorin päävalmentaja. Ennen Netsiä hän ei ollut toiminut minkään joukkueen päävalmentajana.


title: Lawrence Frank

text: Lawrencen kiinnostus valmentamiseen alkoi hänen ollessa vasta 16-vuotias. Hänen isoveljensä "Bruce Frank" pääsi valittujen "Howie Garfinkelin koripalloleirille", mutta Lawrence ei päässyt. Tämän takia hän otti yhteyttä Garfinkeliin ja kertoi, että valmentaminen kiinnostaisi häntä. Garfinkel sanoi, että Lawrencen tulisi kirjoittaa kirje hänelle, jonka jälkeen hän pääsi mukaan leirille. Teini-ikäisenä hän toimi joukkueensa pelaaja-valmentajana, koska ei halunnut etääntyä pelaajistaan.


title: Lawrence Frank

text: Lawrence toimi Indianan yliopistossa Bob Knightin johtaman joukkueen managerina. Valmistuttuaan samasta yliopistosta hän siirtyi Marquetten yliopistoon Kevin O'Neillin valmentaman joukkueen apuvalmentajaksi. Kun O'Neill lähti Tennesseen yliopistoon, meni Lawrence mukana. Vuonna 1997 hän meni Vancouver Grizzliesin apuvalmentajaksi ja toimi seurassa kolmen kauden ajan.


title: Lawrence Frank

text: Lawrencen hyvä maine kiiri New Jersey Netsin taustajoukkoihin ja hänet palkattiin apuvalmentajaksi Byron Scottin avuksi. Hän toimi apuvalmentajana kolme ja puoli kautta ennen kuin aloitti päävalmentajana vuoden 2004 alussa. Hänen uransa alkoi historian parhaimmalla tuloksella, sillä Lawrence johdatti Netsin 13-0 voittoputkeen. Parhaimpana NBA-kautena Lawrence on johdattanut joukkueensa konferenssin välieriin. Kauden 2008–2009 jälkeen Lawrence teki Netsin kanssa yhden vuoden jatkosopimuksen, vaikka pelaajien kunnioitus valmentajaa kohtaan oli alhainen. Netsin aloitettua kauden 2009–2010 kuudellatoista perättäisellä tappiolla hän sai potkut.


title: Lawrence Frank

text: Lawrencella on vaimo Susan ja heillä on kaksi tytärtä. He asuvat Bergen Countyssa, New Jerseyssä.


title: Tuhat vuotta – sata kirjaa

text: Tuhat vuotta – sata kirjaa oli Ylen, Suomen Kirjasäätiön ja Kirjakauppaliiton vuosituhannen vaihteessa toteuttama kirjallisuuskampanja, jonka kuluessa televisiossa, radiossa, internetissä ja kirjakaupoissa kautta maan esiteltiin sata suomalaisille lukijoille tärkeää kirjaa.


title: Tuhat vuotta – sata kirjaa

text: Kirjalistaa laatineessa työryhmässä olivat mukana kansallisteatterin tiedottaja, filosofian tohtori Paula Havaste, kouluneuvos, äidinkielenopettaja Kirsti Mäkinen, toimittajat Jarmo Papinniemi ja Seppo Puttonen sekä Suomen Kirjasäätiön edustajat Veikko Sonninen ja Kristina Forsström.


title: Jason Carter

text: Jason Carter (s. 23. syyskuuta 1960 Lontoo, Englanti) on brittiläinen näyttelijä. Carter tunnetaan parhaiten roolistaan rajavartija Marcus Colena science fiction -televisiosarjassa "Babylon 5". Hän on naimisissa Suzi Singerin kanssa.


title: Jason Carter

text: Carter on esiintynyt lukuisissa televisiosarjoissa, mukaan lukien "Viper", "Beverly Hills 90210", "Kolmas kivi auringosta" ja "Babylon 5".


title: HMS Electra (H27)

text: HMS Electra (viirinumero H27) oli Britannian Kuninkaallisen laivaston E-luokan hävittäjä, joka palveli maailmansotien välillä ja toisessa maailmansodassa.


title: HMS Electra (H27)

text: "HMS Electra" liitettiin palvelukseen otettaessa Kotilaivaston 5. Hävittäjälaivueeseen, jossa alus palveli yhdessä sisaralustensa kanssa aina vuoteen 1939, jolloin koko laivue siirrettiin juuri sodan alla reserviin ja vasta palvelukseen astuneet K-luokan hävittäjät muodostivat 5. Hävittäjälaivueen.


title: HMS Electra (H27)

text: Toisen maailmansodan syttymisen jälkeen "HMS Electra" palasi palvelukseen Kotilaivastoon.


title: HMS Electra (H27)

text: Norjan taisteluiden alkuvaiheessa Kuninkaallisten ilmavoimien havaittua Saksan laivaston taisteluristeilijät "Gneisenaun" ja "Scharnhorstin" sekä raskaan risteilijä "Admiral Hipperin" saattueineen. "HMS Electra" lähti 8. huhtikuuta vastaisena yönä 1940 Scapa Flowsta merelle osana laivasto-osastoa, jossa olivat taistelulaivat "HMS Rodney" ja "HMS Valiant" sekä taisteluristeilijä "HMS Repulse" sekä runsaasti kevyempiä aluksia.


title: HMS Electra (H27)

text: "HMS Electra" oli 11. huhtikuuta suojaamassa yhdessä "HMS Escapaden" kanssa suojaamassa risteilijä "HMS Southamptonia" sen kuljettaessa joukkoja Narvikiin.


title: HMS Electra (H27)

text: "HMS Electra" otti osaa saksalaisen taistelulaiva "Bismarckin" tuhoamiseen. Alus lähti 22. toukokuuta 1941 Scapa Flowsta suojaten taisteluristeilijä "HMS Hoodia" ja taistelulaiva "HMS Prince of Walesia" yhdessä hävittäjien "HMS Anthonyn", "HMS Echon", "HMS Icaruksen", "HMS Achatesin" ja "HMS Antelopen" kanssa.


title: HMS Electra (H27)

text: "HMS Electra" suojasi ensimmäistä Islannista Neuvostoliittoon matkannutta Jäämeren saattuetta operaatio Dervishiä. Saattue aloitti 21. elokuuta 1941 matkansa Islannista Hvalfiordurista ja sen suojana oli ainoastaan kevyitä aluksia, mutta sen yhteydessä toteutettiin operaatio Strength, jossa lentotukialus "HMS Argus" toimitti 24 Hawker Hurricanea Neuvostoliittoon. Paluumatkalla alus suojasi saattuetta QP1 yhdessä risteilijöiden "HMS Londonin" ja "HMS Shropshiren", hävittäjä "HMS Activen" ja troolareiden "HMS Macbeth", "HMS Hamlet", "HMS Celia" ja "HMS Ophelia" kanssa.


title: HMS Electra (H27)

text: "HMS Electra" ja "HMS Express" saivat 20. lokakuuta 1941 käskyn saattaa taistelulaiva "HMS Prince of Wales" Kauko-Itään vara-amiraali Sir Tom Phillipsin alaisuudessa. Alusten tuli toimia muodostettavana olevan Itäisen laivaston ytimenä. Osasto aloitti matkansa Greenockista 25. lokakuuta ja se saapui 2. joulukuuta 1941 Singaporeen.


title: HMS Electra (H27)

text: "HMS Electra" kuului amiraali Sir Thomas Phillips johtamaan Force Z:aan. Force Z:n muut alukset olivat taistelulaiva "HMS Prince of Wales" ja taisteluristeilijä "HMS Repulse" sekä hävittäjät "HMS Express", HMAS "Vampire" ja "HMS Tenedos". Japanin ilmavoimat upotti raskaat alukset, mutta ei estänyt hävittäjien suorittamaa pelastusoperaatiota. Taistelussa menehtyivät amiraali Phillips sekä 327 miestä "HMS Prince of Walesilla" ja 513 miestä "HMS Repulsella".


title: HMS Electra (H27)

text: Alus osallistui 1. maaliskuuta 1942 Jaavanmeren taisteluun, jonka lopulla se joutui Sunda salmessa yhdessä risteilijöiden "HMS Exeterin" ja "USS Popen" kanssa japanilaisen laivasto-osaston yllättämäksi ja upottamaksi.


title: Ramil Quliyev

text: Ramil Quliyev (s. 29. toukokuuta 1990 Baku) on azerbaidžanilainen, nykyään Turkkia edustava pikajuoksija.


title: Ramil Quliyev

text: Nuorten arvokilpailuissa Quliyev on sijoittunut 200 metrillä hopealle alle 18-vuotiaiden MM-kilpailuissa Ostravassa 2007 (ajalla 20,72 s) ja viidenneksi alle 20-vuotiaiden MM-kilpailuissa Bydgoszczissa 2008 (21,00).


title: Ramil Quliyev

text: Valencian MM-hallikilpailuissa 2008 hän karsiutui 60 metrillä alkuerissä. Pekingin olympialaisissa 2008 hän karsiutui 200 metrillä puolivälierissä ajalla 20,66. Sisäratojen EM-kilpailuissa Torinossa 2009 Quliyev sijoittui 60 metrin juoksussa seitsemänneksi ajalla 6,67 s.


title: Ramil Quliyev

text: Kesäuniversiadeissa 2009 hän voitti 200 metriä. Alle 20-vuotiaiden EM-kilpailuissa 2009 hän voitti 200 metriä kisaennätyksellä 20,33 s ja sijoittui 100 metrillä toiseksi ajalla 10,16. Berliinin MM-kilpailuissa 2009 hän sijoittui 200 metrillä seitsemänneksi ajalla 20,61 s.


title: Ramil Quliyev

text: Quliyev sai vuonna 2011 Turkin kansalaisuuden. Hänen mukaansa myös Venäjä ja Qatar olivat tarjonneet hänelle kansalaisuutta.


title: Ramil Quliyev

text: Quliyev saavutti Välimeren kilpailuissa 2013 hopeaa 100 ja 200 metrillä. Hän sijoittui 200 metrillä kuudenneksi sekä Zürichin EM-kilpailuissa 2014 että Pekingin MM-kilpailuissa 2015. Gwanjun universiadeissa 2015 hän sai pronssia 100 ja 200 metrillä. Quliyev saavutti Amsterdamin EM-kilpailuissa 2016 hopeaa 200 metrillä ajalla 20,51 ja sijoittui 100 metrillä kuudenneksi. Rio de Janeiron olympialaisissa hän oli 200 metrillä kahdeksas.


title: Ramil Quliyev

text: 6. kesäkuuta 2017 Quliyev alitti 100 metrillä 10 sekunnin rajan juostuaan 9,97 s. Hän voitti Lontoossa 2017 maailmanmestaruuden 200 metrillä ajalla 20,09. Hän voitti Välimeren kilpailuissa 2018 kultaa 200 metrillä ja hopeaa 4 × 100  metrin viestissä. Hän voitti saman vuoden Berliinin EM-kilpailuissa kultaa 200 metrillä Turkin ennätysajalla 19,76. Pikaviestissä hän juoksi ankkuriosuuden Turkin hopeajoukkueessa.


title: Jon Huntsman, Jr.

text: Jon Meade Huntsman, Jr. (s. 26. maaliskuuta 1960 Palo Alto, Kalifornia) on yhdysvaltalainen republikaanipoliitikko, liikemies ja diplomaatti. Hän toimi Utahin osavaltion kuvernöörinä 2005–2009, Yhdysvaltain Kiinan suurlähettiläänä 2009–2011 ja Singaporen suurlähettiläänä 1992–1993.


title: Jon Huntsman, Jr.

text: Huntsman opiskeli Utahin yliopistossa ja valmistui Pennsylvanian yliopistosta, missä hän opiskeli kansainvälistä politiikkaa. Hän oli kaksi vuotta mormonien lähetystyöntekijänä Taiwanissa ja puhuu sujuvaa mandariinikiinaa. Barack Obama nimitti Huntsmanin Kiinan suurlähettilääksi toukokuussa 2009 ja senaatti vahvisti nimityksen saman vuoden elokuussa. Hän toimi tehtävässä huhtikuuhun 2011 asti.


title: Jon Huntsman, Jr.

text: Vuoden 2012 presidentinvaaleissa Huntsman oli republikaanipuolueen esivaaliehdokas, mutta jättäytyi pois kisasta 15. tammikuuta 2012 ja ilmoitti tukevansa Mitt Romneya.


title: Jon Huntsman, Jr.

text: Tammikuussa 2014 Huntsman valittiin Atlantic Council -ajatuspajan hallituksen johtoon.


title: Kuhmon kirkko

text: Kuhmon kirkko on Kuhmon seurakunnan kirkko Kuopion hiippakunnassa.


title: Kuhmon kirkko

text: Kirkko on puinen keskikupolilla varustettu uusklassinen ristikirkko. Kirkon on suunnitellut kirkonrakentaja Jacob Rijf, mutta kirkko on valmistunut vasta hänen kuolemansa jälkeen 1816. Kirkon vierellä on kolminivelinen kellotapuli, joka on valmistunut 1831.


title: Kuhmon kirkko

text: Kuhmon kirkko vaurioitui pahasti talvisodan pommituksissa, mutta korjattiin sodan jälkeen entiseen asuunsa. Korjausten yhteydessä hankittiin kirkkoon taidemaalari T. G. Tuhkasen maalaama alttaritaulu "Jeesuksen ylösnousemus", joka on maalattu vuonna 1951.


title: Cubic

text: Cubic () on vuonna 2002 ensi-iltansa saanut yhdysvaltalainen tieteiselokuva, jonka on ohjannut Kurt Wimmer. Elokuvan pääosassa esiintyvät Christian Bale, Emily Watson, Taye Diggs ja Angus Macfadyen.


title: Cubic

text: Elokuva julkaistiin Pohjoismaissa nimellä "Cubic" ja Japanissa nimellä "Rebellion". Suomessa elokuvaa on esitetty televisiossa nimellä "Cubic – uuden maailman kapinalliset".


title: Cubic

text: "Cubic" sijoittuu vuoteen 2072. Kolmannen maailmansodan jälkeen luotiin Libria, totalitaarinen valtio, jossa uskotaan, että ihmisten kokemat tunteet aiheuttavat sotia. Libriassa pyritään poistamaan kansalaisilta mahdollisuus kokea tunteita: Jokaisen on otettava päivittäin Prozium-ainetta, joka nujertaa tunteet ja saa ihmisen tottelevaiseksi. Libriaa johtaa Tetragrammaton-neuvosto, jonka johtaja on ”Isä”. Kukaan ei näe Isää elävänä, mutta hän puhuu kansalle televisioruutujen kautta. Neuvosto johtaa poliisia ja erikoisjoukkona tunnettua ”Papistoa”, jonka jäsenet ovat huippukoulutettuja tappajia. Papisto suorittaa iskuja kaupungin ulkopuoliseen ”alamaailmaan”, jossa kaikki tunteita herättävät asiat, kuten taide, kirjallisuus ja musiikki tuhotaan sekä näistä nauttivat ihmiset eli ”tunnerikolliset” tapetaan. Papistosta huolimatta on olemassa Underground-vastarintaliike, jonka tavoitteena on syöstää Isä ja Tetragrammaton vallasta.


title: Cubic

text: John Preston on korkea-arvoinen Pappi, jolla on poika ja tytär. Preston menetti vaimonsa, kun tämä ei ollut ottanut Prozium-annostaan ja päätynyt itkemään, minkä seurauksena hänet tuomittiin kuolemaan tunnerikoksesta. Preston huomaa työtoverinsa Errol Partridgen sujauttavan ratsian jälkeen taskuunsa William Butler Yeatsin runokirjan, joka sääntöjen mukaan pitäisi polttaa. Partridge lukee Prestonille katkelman, jossa puhutaan haaveista, ja sanoo tajunneensa, että hallitus ja Papiston työkuva edustaa pelkkää vääryyttä. Hän toteaa, että ”tuntemisella on hintansa”, mutta sanoo ”maksavansa sen mieluusti”. Kun Partridge tarttuu pistoolinsa, Preston ampuu hänet.


title: Cubic

text: Preston pudottaa Prozium-annoksensa lattialle ja saa pojaltaan muistutuksen, että Prestonin täytyy rekisteröidä hävikki ja hankkia korvaava annos. Preston ei kuitenkaan saa uutta annosta ennen seuraavaa työtehtävänsä. Kun hän alkaa kokea tunteita ja olemaan jatkuvasti tietoisempi ympäristöstään, hän päättää jättää ottamatta kaikki Prozium-annoksensa.


title: Cubic

text: Prestonin uusi työtoveri Brandt kertoo ihailevansa Prestonin ”tinkimätöntä” työtapaa Pappina. Ensimmäisessä yhteisessä ratsiassaan he pidättävät Mary O’Brien -nimisen naisen, joka omistaa taidetta ja musiikkia ja tämän takia saa kuolemanrangaistuksen tunnerikoksesta. Preston estää O’Brienin välittömän teloituksen ja vetoaa siihen, että naista täytyy kuulustella. Brandt alkaa epäillä Prestonia, joka ei itse suostu teloittamaan tunnerikollisia eikä tuhoamaan salakuljetustavaraa. Preston kohtaa Jurgenin, vastarintaliikkeen johtajan ja vakuuttuu siitä, että Isän salamurhaaminen on avain vapauteen. Vastarintaliike suunnittelee myös Prozium-tehtaiden tuhoamista, mikä auttaisi järjestämään kapinan.


title: Cubic

text: Neuvoston varapuheenjohtajan DuPont kertoo saaneensa tietää, että korkea-arvoisten Pappien joukossa on petturi, joka on suurin uhka yhteiskunnalle. Jurgen sanoo, että peitelläkseen petturuuttaan Prestonin on suotava O’Brienin teloitus. Viime hetkellä hän kuitenkin rientää pysäyttämään sitä, mutta myöhästyy ja alkaa itkeä. Brandt tajuaa työtoverinsa olevan petturi ja vangitsee Prestonin, mutta DuPontin luona Preston onnistuu asettamaan Brandtin epäillyksi ja lähettämään tämän teloitettavaksi. DuPont huomauttaa, että muodollisuuksien takia Prestonin koti tutkitaan. Preston rientää kotiinsa tuhoamaan piilottamansa Proziumit, mutta hänen poikansa on jo hävittänyt annokset. Poika kertoo lopettaneensa Proziumin käytön äitinsä kuoleman jälkeen.


title: Cubic

text: Jurgenin suunnitelman mukaisesti Preston pidätyttää vastarintaliikkeen johtajat saadakseen henkilökohtaisen kiitoksen Isältä. Hän kuitenkin huomaa, ettei Brandtia olekaan teloitettu ja tajuaa ajaneensa itsensä ja vastarintaliikkeen ansaan. DuPont kertoo, että todellinen Isä on kuollut kauan sitten ja että DuPont itse hoitaa Isän virkaa. DuPont ei myöskään käytä Proziumia ja nauttii taiteesta. Preston raivostuu, tappaa useita sotilaita ja lopulta sekä Brandtin että DuPontin. DuPont kysyy ”onko se sen arvoista?” viitaten siihen, että tuntemisella on hintansa. Preston kertoo maksavansa hinnan mieluusti. Vastarintaliike tuhoaa Prozium-tehtaat.


title: Craig Weller

text: Craig Weller (s. 17. maaliskuuta 1981, Calgary, Alberta) on kanadalainen ammattilaisuransa lopettanut jääkiekkoilija. Hän pelasi urallaan kaksi kautta NHL-liigassa, pelaten muutoin Pohjois-Amerikan alasarjoissa ja uran lopulla Euroopassa. Weller pystyi pelaamaana sekä hyökkääjänä että puolustajana.


title: Craig Weller

text: St. Louis Blues varasi Wellerin NHL:ään vuoden varaustilaisuuden 5. kierroksella vuorolla 167. Weller teki kahden vuoden sopimuksen Minnesota Wildin kanssa vuonna 2008. Sopimuksen arvo oli 1,2 miljoonaa dollaria. Minnesotan lisäksi hän on edustanut NHL:ssä Phoenix Coyotesia.


title: Craig Weller

text: Minnesota myi Wellerin Boston Bruinsiin lokakuussa 2009, josta hänet myytiin edelleen Florida Panthersiin. Hän pelasi kuitenkin vain farmisarjassa ja siirtyi seuraavaksi kaudeksi pelaamaan Eurooppaan, kun hän teki sopimuksen brittiläisen EIHL-liigan Cardiff Devilsin kanssa. Weller valittiin EIHL-kauden parhaaksi pelaajaksi. Seuraavaksi kaudeksi hän siirtyi Itävallan pääsarjan joukkueeseen Villacheriin.


title: Craig Weller

text: Weller edusti Villaheria yhden kauden ja teki heinäkuun lopulla 2012 kuukauden koesopimuksen DEL-liigan ERC Ingolstadtiin. Weller pelasi kauden Ingolstadtissa tehden ainoastaan yhden syöttöpisteen. Hän päätti ammattilaisuransa tuohon kauteen.


title: Craig Weller

text: Weller pelasi vielä kauden 2013–2014 kanadalaisessa amatöörisarjassa edustaen Bentley Generalsia.


title: Piedsjärvi

text: Piedsjärvi () on Petsamonjoen vesistöön kuuluva järvi Nikkelin kunnassa Petsamon piirin eteläosassa Murmanskin alueella Venäjällä. Järvi sijaitsee Petsamonjoen vesistön latvaosassa. Piedsjärvi sijaitsee Suomen Neuvostoliitolle luovuttaman entisen Petsamon kunnan eteläosassa.


title: Kurt Wimmer

text: Kurt Wimmer on yhdysvaltalainen elokuvakäsikirjoittaja ja -ohjaaja. Haastatteluissa hän mainitsee "Cubicin" debyytikseen, sillä hän ohjasi elokuvan "Varsinainen äpärä" puoleen väliin asti kunnes sai potkut.


title: Kurtis Foster

text: Kurtis Foster (s. 24. marraskuuta 1981 Carp, Ontario) on kanadalainen ammattilaisjääkiekkoilija. Hän on pelipaikaltaan puolustaja. Foster siirtyi joulukuussa 2014 DEL-seura Adler Mannheimiin. NHL:n työsulun 2012–2013 ajan hän edusti SM-liigajoukkue Tapparaa.


title: Kurtis Foster

text: Foster pelasi viidellä kaudella OHL-junioriliigassa Peterborough Petesin joukkueessa. Tulokaskautensa Peterboroughissa hän pelasi kaudella 1997–1998 ja viimeisen kautensa 2001–2002. Calgary Flames varasi Fosterin toisella kierroksella varausnumerolla 40. Calgaryä hän ei kuitenkaan ehtinyt edustaa, sillä Atlanta Thrashers hankki hänen pelaajaoikeutensa joulukuussa 2001 kaupassa, jossa Atlanta sai myös Jeff Cowanin ja Calgaryyn siirtyi Petr Buzek.


title: Kurtis Foster

text: Atlantan farmijoukkue Chicago Wolvesissa Foster pelasi loppukauden 2001–2002. Hän voitti keväällä 2002 Chicagossa Calder Cupin. NHL-debyyttinsä Foster teki kaudella Atlanta Thrashersissa, mutta pääosan kaudesta hän pelasi edelleen Chicagossa, jossa hänestä tuli joukkueen johtava hyökkäävä puolustaja. AHL-kauden 2003–2004 jälkeen Foster palkittiin Yanick Dupré Memorial Awardilla, joka annetaan pelaajalle, joka palvelee paikallisia yhteisöjä ja auttaa hyväntekeväisyysjärjestöjä. Kesällä 2004 Foster kaupattiin Mighty Ducks of Anaheimiin vaihdossa Nicklas Hävelidiin. Työsulkukauden hän pelasi Anaheimin farmijoukkue Cincinnati Mighty Ducksissa.


title: Kurtis Foster

text: Ennen kautta Foster teki sopimuksen Minnesota Wildiin, jossa hän vielä ensimmäisellä kaudellaan pelasi osan kaudesta AHL:ssä Houston Aerosissa. Kaudella 2006–2007 hän vakiinnutti lopullisesti paikkansa NHL:ssä ja pelasi Minnesotassa 57 ottelua. Foster loukkaantui vakavasti maaliskuussa 2008. Hän törmäsi San Jose Sharksin Torrey Mitchelliin ja mursi vasemman jalkansa. Fosterin jalkaan asennettiin terässauva pitämään reisiluu paikallaan. Hän pystyi palaamaan kaukaloihin vasta helmikuussa 2009. Minnesota lähetti Fosterin ensin farmiin kuntouttamaan itseään. Hän pystyi pelaamaan lopulta myös kymmenen ottelua Minnesotassa.


title: Kurtis Foster

text: Kaudeksi 2009–2010 Foster siirtyi Tampa Bay Lightningiin, jossa onnistui loukkaantumisen jälkeen pelaamaan 71 ottelua, enemmän kuin kertaakaan aiemmin NHL-urallaan. Yhden Tampa Bay -kauden jälkeen Foster teki kaksivuotisen sopimuksen Edmonton Oilersin kanssa. Hän pelasi Edmontonissa 74 ottelua kaudella 2010–2011, minkä jälkeen siirtyi heinäkuussa 2011 Anaheim Ducksiin pelaajakaupassa, jossa Edmonton sai vaihdossa puolustaja Andy Suttonin. Foster oli kauden 2011–2012 alussa sivussa muutamasta ottelusta reisivamman vuoksi, minkä jälkeen oli useissa otteluissa ns. healthy scratch, jätettynä pelaavan kokoonpanon ulkopuolelle. Joulukuussa 2011, yhdeksän Anaheimissa pelatun ottelun jälkeen, hän siirtyi pelaajakaupassa New Jersey Devilsiin. New Jersey sai hänen lisäkseen maalivahti Timo Pielmeierin, kun Anaheimiin siirtyivät hyökkääjä Rod Pelley, puolustaja Mark Fraser ja seitsemännen kierroksen varausvuoro .


title: Kurtis Foster

text: Helmikuussa 2012 Foster siirtyi suuressa pelaajakaupassa New Jersey Devilsistä takaisin Minnesota Wildiin. Samalla Devilsistä Wildiin matkasivat Nick Palmieri sekä Stephane Veilleux, joka Fosterin tavoin on pelannut aiemminkin Wildin organisaatiossa. Vaihdossa Devils sai Wildista Marek Zidlickyn. NHL:n työsulun 2012–2013 ajan Foster edusti SM-liigajoukkue Tapparaa. Tammikuussa 2013 hän siirtyi Philadelphia Flyersiin. Kauden 2013–2014 Foster edusti KHL-seura Medveščak Zagrebia. Alkukauden 2014-15 hän pelasi KHL-seura Slovan Bratislavassa.


title: Vuoristojuutalaiset

text: Vuoristojuutalaiset (tatiksi "džuhur") ovat Venäjän Kaukasiassa ja Azerbaidžanissa asuva iranilaista tatin kieltä puhuva juutalaisryhmä.


title: Vuoristojuutalaiset

text: Vuonna 1989 entisessä Neuvostoliitossa laskettiin olevan 18 500 vuoristojuutalaista, joista 5 500 asui Azerbaidžanissa, 3 600 Dagestanissa, 3 200 Kabardi-Balkariassa sekä 2 600 Tšetšeniassa ja Ingušiassa. Huomattava osa kansasta oli rekisteröity tateiksi. Neuvostoliiton hajoamisen jälkeen suurin osa vuoristojuutalaisista on muuttanut Israeliin. Venäjän vuoden 2002 väestönlaskennassa rekisteröitiin 3 400 vuoristojuutalaista, joista 1 100 asui Dagestanissa, 1 000 Moskovassa ja 200 Kabardi-Balkariassa.


title: Vuoristojuutalaiset

text: Ryhmä koostuu Iranista ja mahdollisesti Bysantista Azerbaidžaniin ja edelleen Dagestaniin 600–1200-luvuilla muuttaneiden juutalaisten jälkeläisistä. Azerbaidžanissa juutalaiset omaksuivat paikallisen väestön puhuman tatin kielen. Dagestanissa heihin ilmeisesti sulautui kasaareja. Jo 1200-luvun puolivälissä Willem van Rubroeck kertoi, että Itä-Kaukasiassa asuu paljon juutalaisia. He ylläpitivät kontakteja Välimerenmaiden juutalaisyhteisöihin. Dagestanissa vuonna 1690 käynyt hollantilainen tutkimusmatkailija Nicolaes Witsen kertoo juutalaisia olleen varsinkin nykyisen Buinakskin kaupungin lähellä ja Kara-Kaitagissa. Hän arvioi heidän lukumääränsä 15 tuhanneksi. Pohjois-Azerbaidžanin Quban ja Etelä-Dagestanin Derbentin välillä oli yhtenäinen juutalaiskylien alue. Iranilaiset ja dagestanilaiset hävittivät juutalaisasutuksia vuosina 1742 ja 1797. Kaukasian sodan aikana vuosina 1839–1854 monien kylien asukkaat pakotettiin kääntymään muslimeiksi.


title: Vuoristojuutalaiset

text: 1820–1830-luvuilla alkaneet yhteydet Venäjän aškenasijuutalaisiin vilkastuivat 1860-luvulta lähtien. 1900-luvun alussa Bakuun, Derbentiin ja Qubaan perustettiin venäjänkielisiä juutalaiskouluja. Vuosina 1908–1909 alettiin julkaista tatinkielistä kirjallisuutta. Samoihin aikoihin vuoristojuutalaisia alkoi muuttaa Palestiinaan. Venäjän kansalaissodan aikana osa juutalaiskylistä hävitettiin ja niiden asukkaat muuttivat kaupunkeihin. 1920–1930-lukujen vaihteessa perustettiin vuoristojuutalaisten kolhooseja Dagestaniin, Azerbaidžaniin, Krasnodarin aluepiiriin ja Krimille. Sotien välillä kehittyi tatinkielinen kaunokirjallisuus, julkaistiin sanomalehteä, perustettiin juutalainen ammattiteatteri ja tanssiyhtye. Toisen maailmansodan aikana saksalaiset tuhosivat suuren osan Kislovodskin, Pjatigorskin, Krasnodarin aluepiirin ja Krimin vuoristojuutalaisista. Kansallinen kulttuuritoiminta oli kielletty vuosina 1948–1953. Sodan jälkeen monet vuoristojuutalaiset alkoivat käyttää venäjän kieltä.


title: Vuoristojuutalaiset

text: Perinteisiä elinkeinoja ovat maanviljely ja käsityöammatit. 1900-luvun vaihteessa alettiin harjoittaa myös kaupankäyntiä, mutta varsinaisia suurkauppiaita oli vähän.


title: Vuoristojuutalaiset

text: 1920–1930-lukujen vaihteeseen saakka vuorijuutalaiset asuivat kolmen–neljän sukupolven muodostamina jakamattomina suurperheinä. Moniavioisuus oli yleistä. Perheen päänä toimi isä tai tämän kuoltua vanhin poika. Naiset ja tytöt eivät näyttäytyneet ulkopuolisille. Perheet muodostivat pieniä naapuriyhteisöjä, joihin usein kuului myös naapurikansojen edustajia. Kaupungeissa vuorijuutalaiset asuivat erillisissä esikaupungeissa tai kortteleissa. Aineellinen kulttuuri ei juurikaan poikennut naapurikansoista.


title: Vuoristojuutalaiset

text: Uskonnollisina johtajina toimivat Temir-Han-Šuran (nykyinen Buinaksk) ja Derbentin päärabbit eli "dajanit", jotka edustivat yhteisöä myös maallisissa asioissa. Naapurikansoilta oli lainattu monia pakanallisia uskomuksia. Kaukasialaisia perinteitä olivat vieraanvaraisuus, naapuriapu ja verikosto. Vuoristojuutalaiset noudattavat edelleen juutalaisia tapoja, ruokaan liittyviä sääntöjä ja viettävät juutalaisia kalenterijuhlia. Suullinen kansanperinne käsittää satuja, runoja ja lauluja, joita aikaisemmin esittivät ammattimaiset sadunkertojat ja runonlaulajat.


title: Skip Woods

text: Skip Woods (s. 4. joulukuuta 1970) on yhdysvaltalainen elokuvakäsikirjoittaja, tuottaja ja ohjaaja. Hänet tunnetaan parhaiten käsikirjoittajana "ille" ja Hitman-pelisarjan elokuvaversiolle.


title: Vilhelm Rubruk

text: Vilhelm Rubruk ("Willem van Rubroeck", noin 1215–1220 – 1293) oli flaamilainen tutkimusmatkailija ja munkki.


title: Vilhelm Rubruk

text: Vuosina 1253–1255 van Rubruk johti Ranskan kuninkaan Ludvig IX:n Mongolivaltakuntaan lähettämää diplomaattiseuruetta. He kulkivat Ranskasta ensin Palestiinaan, sitten Konstantinopolin kautta Krimille ja sieltä Donin arojen ja Keski-Aasian kautta keski-Mongoliaan. Vuonna 1254 lähetystö saapui Karakorumiin. Paluumatka tapahtui Kaukasian ja Vähän-Aasian kautta.


title: Vilhelm Rubruk

text: Rubruk kirjoitti matkastaan kuninkaalle osoitetun Itinerarium-matkakertomuksen. Teoksessa Rubruk selostaa sanatarkasti keskustelujaan niin suurkaanin kuin rahvaankin edustajien kanssa sekä tarjoaa muun muassa ensimmäiset laajat latinankieliset selonteot Keski-Aasian nestoriolaisuudesta ja buddhalaisuudesta.


title: Norm Farr

text: Norm "Rocky" Farr (s. 7. huhtikuuta 1947, Toronto, Ontario) on entinen kanadalainen ammattilaisjääkiekkoilija. Hän on pelipaikaltaan maalivahti. Norm pelasi NHL:ssä 19 ottelua Buffalo Sabresissa vuosina 1972–75. Hän on 180 senttimetriä pitkä ja painaa 82 kiloa.


title: Dystopia (Beneath the Massacren albumi)

text: Dystopia on kanadalaisen death metal -yhtye Beneath the Massacren toinen studioalbumi. Albumi julkaistiin 28. lokakuuta 2008 Prostethic Recordsin kautta.


title: Stephen Furst

text: Stephen Furst (oik. Steven Nelson Feuerstein; 8. toukokuuta 1955 Norfolk, Virginia – 16. kesäkuuta 2017 Moorpark, Kalifornia) oli yhdysvaltalainen näyttelijä ja televisio-ohjaaja.


title: Stephen Furst

text: Stephen Furst syntyi Norfolkissa, Virginian osavaltiossa. Hän jäi orvoksi 17-vuotiaana. Samana vuonna hänellä todettiin diabetes. Diabetekseen liittyvien komplikaatioiden takia Furstin vasen jalka oli vaarassa joutua amputoitavaksi vuonna 1996. Niinpä Furst päätyi laihduttamaan yli 45 kilogrammaa. Hän kirjoitti kokemuksistaan kirjan "Confessions of a Couch Potato" ().


title: Stephen Furst

text: Stephen Furst tunnetaan parhaiten rooleistaan Kent ”Flounder” Dorfmanina elokuvassa "Delta-jengi" (1978), tohtori Elliot Axelrodina televisiosarjassa "Sairaalan syke" (1983–1988) ja Vir Cottona science fiction -televisiosarjassa "Babylon 5" (1993–1998).


title: Stephen Furst

text: Vuonna 1995 alkaneessa piirrossarjassa "Bittipää" Furst toimi Fanboy-hahmon äänenä. Vuoden 2000 sarjassa "Buzz Lightyear of Star Command" hänellä oli äänirooli Boosterina. Hän myös näytteli Dash-mursua vuoden Disney-elokuvassa "".


title: Stephen Furst

text: Furst oli naimisissa Lorraine Wrightin kanssa, ja heillä oli kaksi poikaa, Nathan ja Griffith. Nathan Furst on ammatiltaan säveltäjä ja Griffith näyttelijä.


title: David Benioff

text: David Benioff (s. 1970 New York) on yhdysvaltalainen käsikirjoittaja, tuottaja ja kirjailija.


title: David Benioff

text: Benioffin syntymänimi on David Friedman, mutta hän on vaihtanut sukunimensä äitinsä tyttönimeksi. Hän kävi Dartmouth Collegea ja maksoi opiskelunsa toimien klubin järjestyksenvalvojana sekä myöhemmin high schoolin englanninopettajana. Lisäksi hän on opiskellut Kalifornian yliopistossa Irvinessä ja valmistunut maisteriksi luovasta kirjoittamisesta.


title: David Benioff

text: Työskennellessään opettajana Benioff kirjoitti romaanin "The 25th Hour" ja sai sen myötä positiivista tunnustusta. Hän teki myöhemmin teki romaanista elokuvakäsikirjoituksen, josta Spike Lee ohjasi Edward Nortonin tähdittämän elokuvan "25th Hour – viimeinen ilta". Vuonna 2004 julkaistiin Benioffin kirjoittama novellikokoelma "When the Nines Roll Over (And Other Stories)". Benioffilta on julkaistu suomeksi piiritettyyn Leningradiin sijoittuva veijaritarina "Varkaiden kaupunki" (2008).


title: David Benioff

text: Yksi Benioffin uran kannalta merkittävimmistä käsikirjoituksista oli elokuvaan "Troija", josta Warner Bros. maksoi hänelle 2,5 miljoonan dollarin palkkion. Muita hänen käsikirjoituksiaan ovat muun muassa psykologinen trilleri "Stay" (2005), Marc Forsterin ohjaama "Leijapoika" (2007) ja supersankarielokuva "" (2009). Viimeksi mainittuun elokuvaan hänet palkattiin jo vuonna 2004 ja hän työsti käsikirjoitusta kolmen vuoden ajan.


title: David Benioff

text: Benioff tekee parhaillaan yhdessä D. B. Weissin kanssa HBO:lle fantasiatelevisiosarjaa "Game of Thrones" (2011–), joka perustuu George R. R. Martinin kirjasarjaan "Tulen ja jään laulu".


title: Värioppi

text: Värioppi käsittelee värejä ja niiden käyttöä. Väriopin avulla pyritään selittämään ja mallintamaan väri-ilmiöitä. Värejä tutkitaan muun muassa fysiikan, kemian, fysiologian, neuropsykologian sekä tietojenkäsittelyn menetelmin.


title: Värioppi

text: Itse värien lisäksi värioppiin liittyy tavallisesti ihmisen värinäkökyky, sekä värisokeus ja ne ihmisen väriaistiin liittyvät piirteet, jotka eivät vastaa kaikkien muiden lajien värien näkökykyä.


title: Värioppi

text: Värioppi on keskeinen osa sekä koulujen väriopetusta että maalaustaidetta, jossa edelleen tukeudutaan ennen muuta Johann Wolfgang von Goethen ja Johannes Ittenin "luonnontieteen vastaisiin" väittämiin. Keskeisiä käsitteitä perinteisessä väriopissa ovat päävärit "keltainen", "punainen" ja "sininen" sekä toisensa poissulkevat vastavärit "punainen-vihreä", "oranssi-sininen" ja "keltainen-violetti" että käsitys "väriharmoniasta".


title: Värioppi

text: Jo antiikissa pohdittiin väriä. Aristoteleen väriä koskevilla ajatuksilla oli pitkään arvovaltainen asema. Uuden näkökulman väreihin toi Isaac Newton teoksessaan "Opticks" vuonna 1704. Hänen vaikutuksestaan fysiikasta ja optiikasta tuli tärkeä osa värioppia. Siinä valo ja valon väri ovat tärkeitä värin selittäjiä. Goethe julkaisi oman värioppinsa vuonna 1810, osin vastaväitteenä Newtonille.


title: Värioppi

text: Luonnontieteellisen tutkimuksen läpimurrot 1800-luvulla toivat värioppiin lisää uusia näkökulmia. Fyysikko ja lääkäri Thomas Young esitti tutkimuksillaan vuonna 1802 värien fysiologisia ulottuvuuksia. Niiden pohjalta fysiologi Hermann von Helmholtz kehittu värien näkemisen kolmiväriteorian, niin sanotun Young–Helmholtzin-teorian. Kemisti Michel Eugène Chevreul toi tutkimuksillaan vuonna 1839 värikontrastit ja värien vuorovaikutusilmiöt yleiseen tietoisuuteen ja ne vaikuttivat erityisesti ranskalaiseen maalaustaiteeseen.


title: Värioppi

text: James Clerk Maxwell esitti vuonna 1873 teorian sähkömagneettisesta säteilystä. Maxwell teki kokeita värillisillä värinegatiivikuvilla. Hänen ansiostaan muun muassa värierottelutekniikka ja kolmivärikuvien valmistustekniikka, niin sanottu värireproduktio koki läpimurron.


title: Värioppi

text: Uudet väriopilliset tutkimustulokset vaikuttivat merkittävästi muun muassa Ranskassa 1800-luvun loppupuolella alkaneen taiteellisen ilmaisun vallankumoukseen, sekä kuvataiteen väriopin kehitykseen. Ehkä voimakkain vaikutus oli Chevreul´n esille tuomilla värikontrasti-ilmiöllä. Nämä innoittivat myös saksalaisen taide-, taideteollisuus- ja arkkitehtuurikoulun, Bauhausin opettajina toimineita Johannes Itteniä ja Josef Albersia. Sekä Ittenin että Albersin kirjoittamissa värinkäytön oppaissa esitetyt näkemykset vaikuttivat ja vaikuttavat nykyisinkin paljon maalaustaiteeseen painottuvan väriopin opetukseen.


title: Sheffield FC

text: Sheffield Football Club eli Sheffield FC tai Sheffield Club on maailman vanhin jalkapalloseura. Seura on perustettu 24. lokakuuta 1857 Sheffieldin kaupungissa Englannissa. Joukkueen suurin saavutus lienee FA Amateur Cupin voitto 1904. Tällä hetkellä Sheffield Club pelaa englannin kahdeksanneksi korkeimmalla sarjatasolla Northern Premier Leaguessa.


title: Mechanics of Dysfunction

text: Mechanics of Dysfunction on kanadalaisen death metal -yhtye Beneath the Massacren ensimmäinen studioalbumi. Albumi julkaistiin 20. helmikuuta 2007 Prosthetic Recordsin kautta. Albumi on yhtyeen ensimmäinen julkaisu Prostethicin kautta.


title: Rotestilaulu

text: Rotestilaulu on Simo Salmisen esittämä humoristinen musiikkikappale, joka levytettiin huhtikuussa 1966. Kappaleen sävellyksen ja sanoitukset ovat tehneet Salminen ja Spede Pasanen, ja sovituksen Esko Linnavalli. Rotestilaulu oli Salmisen levylaulajan uran ensimmäisiä kappaleita, joka osoittautui suurmenestykseksi ja oli kyseisen kesän isoimpia myyntimenestyksiä, pysytellen levymyyntilistan kärkipaikoilla useita viikkoja.


title: Rotestilaulu

text: Tarina kertoo, että Rotestilaulu syntyi samana vuonna ilmestyneen "Millipilleri"-elokuvan kuvausten jälkeen, Pasasen silloisessa kotitalossa Lauttasaaressa. Kyseisenä päivänä Pasanen ja Salminen olivat saunoneet ja viettäneet aikaa saunaosaston uima-altaalla ja ajan myötä siirtyneet olohuoneeseen, jossa he jatkoivat keskustelua. Pasanen oli laittanut television päälle, jossa sillä hetkellä oli soinut Yleisradion ohjelma, jossa esitettiin protestilauluja. Illan edetessä Salminen sai idean "Rotestilaulusta", joka parodioi protestilauluja. Pasanen kirjoitti muistiin Salmisen keksimän sanoituksen, johon hän itse teki myös muutamia lisäyksiä. Kappaleen sanoitus syntyi 10 minuutissa. Simo Salminen esitti kappaleen ensimmäisen kerran samana iltana vaimolleen Marittalle sekä Speden vaimolle Pirjolle, jotka olivat istuneet iltaa keskenään talon yläkerrassa.


title: AC/DC Live at Donington

text: AC/DC live at Donington on DVD-taltiointi rock-yhtye AC/DC:n konsertista Donington Parkista vuodelta 1991. Donington oli osa AC/DC:n vuoden 1991 The Razor's Edge -kiertuetta. AC/DC Live at Donington on julkaistu vuonna 1992, mutta siitä on myös saatavilla vuonna 2009 julkaistu fanipaketti, joka sisältää esimerkiksi plektroja ja julisteita. AC/DC Live at Doningtonista on myös tehty "AC/DC Live Rock Band" -peli, jonka kappaleet ovat samat kuin Doningtonin keikalla.


title: Rönsysorsimo

text: Rönsysorsimo ("Puccinellia phryganodes") on monivuotinen rönsyilevä heinäkasvi, jota tavataan laajalti arktisilla alueilla Euroopassa, Aasiassa ja Pohjois-Amerikassa. Suomessa laji on erittäin harvinainen, luonnonsuojelulailla rauhoitettu ja uhanalaisuusluokituksessa äärimmäisen uhanalainen.


title: Rönsysorsimo

text: Mätästävä rönsysorsimo kasvaa 10–30 cm korkeaksi. Kasvin pintarönsyt ovat pitkiä, rentoja ja juurehtivia. Rönsyn haara on yhdiskasvuinen rönsyn kanssa lähelle seuraavaa niveltä. Rönsyjen lehdet ovat kapeita ja lyhytlapaisia. Kukinto on sirottavahaarainen, 2–4 cm pitkä röyhy. Röyhyn haarat ovat ohuita ja useimmiten yksitähkyläisiä. Tähkylässä on 2–4 kukkaa. Röyhysorsimon kukinta ajoittuu Suomessa heinä-elokuulle, mutta kasvi kukkii hyvin harvoin.


title: Rönsysorsimo

text: Rönsysorsimo ei tee siemeniä vaan leviää katkeilevien rönsyjen ja niistä irtoilevien sivuversojen avulla. Näitä levittävät jäät, vesivirtaukset ja myös vesilinnut.


title: Rönsysorsimo

text: Rönsysorsimo on levinnyt arktisten merien rannoille Euroopasta Aasiaan ja Pohjois-Amerikkaan. Suomen lähialueilla sitä tavataan Pohjois-Norjassa sekä Venäjällä Vienanmerellä ja Kuolan niemimaan rannikolla. Suomessa rönsysorsimoa tavataan pienellä alueella pariltakymmeneltä kasvupaikalta Perämeren rannikolla Oulun seudulta. Lajia on tavattu muun muassa Siikajoelta, Lumijoelta, Haukiputaalta, Oulusta ja Oulunsalosta. Laji löydettiin ensimmäisen kerran Suomesta Siikajoelta vuonna 1926.


title: Rönsysorsimo

text: Rönsysorsimo kasvaa alavilla ja kasvillisuudeltaan aukkoisilla merenrantaniityillä, paljailla lietemailla sekä hiekkadyynien välisissä painanteissa. Lajia tavataan myös merenrantavyöhykkeen yläosiin syntyneissä suolamaalaikuilla, joissa useimmat muut kasvit menestyvät huonosti. Suomessa maankohoamisen myötä laji siirtyy uusille kasvupaikoille merenrantavyöhykkeellä. Suomessa rönsysorsimon kasvupaikkoja uhkaavat rantalaiduntamisen loppumista seurannut umpeenkasvu, rantarakentaminen ja Itämeren rehevöitymisestä johtuva rantojen ruovikoituminen.


title: William Stryker

text: William "Bill" Stryker on Marvel-kustantamon sarjakuvahahmo ja Ryhmä-X:n vihollinen. Hän esiintyi ensimmäisen kerran Chris Claremontin ja Brent Andersonin luomassa "X-Men: God Loves, Man Kills" -sarjakuvassa vuodelta 1982.


title: William Stryker

text: Pastori Stryker on kristitty fundamentalisti, joka uskoo saaneensa Jumalalta pyhän tehtävän tuhota mutantit.


title: William Stryker

text: "X-Men 2" -elokuvassa Brian Cox esitti eversti Strykeriä, joka halusi tuhota kaikki mutantit. Myöhemmin Strykeriä esitti Danny Huston elokuvassa "", jossa hän toimi Ase-X -projektin roistomaisena johtajana. Vuonna 2009 Stryker valittiin IGN:n suurimpien roistojen listalla sijalle 70.


title: Michael O’Hare

text: Michael O’Hare (6. toukokuuta 1952 Chicago, Illinois – 28. syyskuuta 2012) oli yhdysvaltalainen näyttelijä. Hänet tunnetaan parhaiten roolistaan Jeffrey Sinclairina science fiction -televisiosarjassa "Babylon 5". Hän siirtyi pois "Babylon 5:n" näyttelijäkunnasta ensimmäisen tuotantokauden jälkeen mutta esiintyi myöhemmin vielä kaksiosaisessa jaksossa ”War Without End”.


title: Michael O’Hare

text: Uransa aikana O’Hare esiintyi monissa New Yorkin alueen teatterituotannoissa. Näihin lukeutui eversti Nathan Jessepin rooli "A Few Good Men" () -näytelmän alkuperäisessä näyttämöversiossa. Elokuvaversiossa vastaavaa roolia esitti Jack Nicholson.


title: Michael O’Hare

text: O’Hare oli ensimmäinen valkoihoinen näyttelijä, joka oli ehdolla parhaan näyttelijän AUDELCO-palkinnon saajaksi. Kyseessä on New Yorkin tummaihoisen teatteriyhteisön tukemista varten perustettu palkinto. O’Haren ehdokkuus perustui hänen rooliinsa Etelä-Afrikan apartheid-politiikan vaikutuksia tarkastelleessa näytelmässä "Shades of Brown".


title: Michael O’Hare

text: O’Hare teki satunnaisia esiintymisiä useissa televisiosarjoissa, mukaan lukien "Kate & Allie" ja "Kova laki".


title: Michael O’Hare

text: O’Hare kuoli 28. syyskuuta 2012, viisi vuorokautta saamansa sydänkohtauksen jälkeen. Hän oli kuollessaan 60-vuotias.


title: Sakarahanhikki

text: Sakarahanhikki ("Potentilla neumanniana", aikaisemmin "P. subarenaria") on eurooppalainen hanhikkilaji. Suomessa lajia tavataan harvinaisena lähinnä Ahvenanmaalta. Suomessa laji on rauhoitettu.


title: Sakarahanhikki

text: Monivuotinen sakarahanhikki on suikerteleva ja juurehtiva. Sen haarat ovat puutuneita ja kasvavat 5–15 cm pitkiksi. Kasvilla on sekä kukattomia että kukallisia lehtiruusukkeita. Ruohomaiset kukintohaarat ovat 5–10 cm korkeita, pystyjä tai kohenevia ja suorakarvaisia. Aluslehtien lapa viisisorminen, ylempien lehtien lapa kolmisorminen. Lehdykät ovat kärkipuolelta hammaslaitaisia, vastapuikeita ja molemmin puolin karvaisia. Täysin keltaisten kukkien terälehdet ovat verholehtiä pidempiä. Sakarahanhikki kukkii touko-kesäkuussa.


title: Sakarahanhikki

text: Sakarahanhikki muistuttaa hyvin läheisesti samoilla kasvupaikoilla esiintyvää pikkuhanhikkia ("P. tabernaemontani, aikaisemmin P. neumanniana") ja niitä on toisinaan erittäin hankala erottaa toisistaan niiden monimuotoisuuden takia. Lajit ilmeisesti myös risteytyvät keskenään, vaikka ne pääasiassa lisääntyvätkin kasvullisesti.


title: Sakarahanhikki

text: Sakarahanhikkia tavataan ainakin Keski-Euroopan itäosista, Latviasta, Virosta, Tanskasta ja Ruotsista. Levinneisyysalue on kuitenkin huonosti tunnettu lajin määritysvaikeuksien takia. Suomessa lajia tavataan lähinnä Ahvenanmaalta ja Varsinais-Suomen saaristosta. Muutamia hajahavaintoja tunnetaan myös muualta Manner-Suomesta. Sakarahanhikki lienee pikkuhanhikin tapaan Suomessa muinaistulokas, ja sen tunnetut esiintymät ovat lähinnä vanhojen merireittien varsilla.


title: Sakarahanhikki

text: Sakarahanhikki on kalkinsuosija. Suomessa sitä tavataan kalkkipitoisilla, kuivilla kalliokedoilla tai simpukkamaakedoilla. Lajin menestymisen edellytyksenä on kasvupaikkojen laidunnus, jotta kilpailevat kasvilajit pysyvät matalina. Laidunnuksen loppuminen onkin suurin uhka sakarahanhikkiesiintymille.


title: Marie-Pierre Kœnig

text: Marie-Pierre Joseph-François Kœnig (10. lokakuuta 1898 Caen – 2. syyskuuta 1970 Neuilly-sur-Seine) oli ranskalainen upseeri ja poliitikko, joka nousi toisen maailmansodan aikana kenraali de Gaullen Vapaan Ranskan joukkojen yhdeksi tärkeimmistä komentajista.


title: Marie-Pierre Kœnig

text: Kœnig toimi sodan alussa kapteenina Ranskan Norjassa olleissa joukoissa. Sen jälkeen hän palveli vuodesta 1941 Lähi-idässä ja Egpyptissä, josta siirtyi Dwight D. Eisenhowerin johtamaan liittoutuneiden päämajaan. Vuonna 1944 hänestä tuli Isossa-Britanniassa olevien ranskalaisten joukkojen ja vastarintaliikkeen joukkojen komentaja. 21. elokuuta 1944 hänet nimitettiin Pariisin sotilaskuvernööriksi. Vuosina 1945–1949 Kœnig toimi Ranskan Saksassa olevien miehitysjoukkojen komentajana ja vuosina 1949–1951 Ranskan Pohjois-Afrikan joukkojen ylitarkastajana. Vuonna 1951 jäätyään eläkkeelle sotilasuralta hänet valittiin Ranskan kansalliskokoukseen. Kœnig toimi kahteen otteeseen puolustusministerinä: Pierre Mendès Francen hallituksessa 19. kesäkuuta 1954 – 14. elokuuta 1954 sekä Edgar Fauren hallituksessa 23. helmikuuta 1955 – 6. lokakuuta 1955. Vuonna 1984 Kœnig sai postyymisti Ranskan marsalkan arvon.


title: Kultainen joukkue

text: Kultainen joukkue () on Unkarin jalkapallomaajoukkueesta käytetty nimitys 1950 –luvulla. Kultaisen joukkueen aikakausi katsotaan päättyneeksi Unkarin kansannousuun 1956. Kultainen joukkue saavutti aikanaan yhden olympiakullan Helsingin olympialaisista sekä MM-hopeaa Sveitsin MM-kilpailuissa. Kultaisen joukkueen saavutuksiin voidaan myös lukea voitto Englannista 26. marraskuuta 1953: Englanti kärsi ensimmäisen kerran tappion omalla maaperällään.


title: Kultainen joukkue

text: Joukkue voitti vuonna 1955 Suomen tämän kotikentällä 1–9.


title: Kultainen joukkue

text: Kultaisen joukkueen valmentajana toimi Gusztáv Sebes.Helsingin olympialaisissa Kultainen joukkue oli ylivoimainen päästäen vain kaksi maalia ja tehden 20 maalia viidessä ottelussa. Loppuottelussa Unkari kohtasi Jugoslavian. Unkari voitti finaalin lopulta 2–0.


title: Kultainen joukkue

text: Sveitsin MM-kilpailuissa Unkari oli suurin ennakkosuosikki. Joukkue oli viime vuodet kulkenut voitosta voittoon ja vasta Länsi-Saksa pystyi katkaisemaan Unkarin 31 peräkkäisen tappiottoman ottelun putken loppuottelussa.


title: Heinrich Wölfflin

text:
Heinrich Wölfflin (21. kesäkuuta 1864 – 19. heinäkuuta 1945)
oli kuuluisa sveitsiläinen taidehistorioitsija, jonka vastakohtapareihin perustuva luokittelu vaikutti suuresti taideteosten formalistisen tulkintamallin muotoutumiseen 1900-luvulla. Muutenkin hänen vaikutuksensa myöhempään taideteosten ja niiden tyylin analysointiin oli huomattava.


title: Heinrich Wölfflin

text: Pääteoksessaan "Kunstgeschichtliche Grundbegriffe" (suomeksi Taidehistorian peruskäsitteet - ei käännetty) vuodelta 1915 Wölfflin esitteli viisi perustavaa vastakohtaista käsitepariaan:


title: Heinrich Wölfflin

text: Vastakohtaparien vaihtelu oli Wölfflinin mukaan luonnonlain kaltaista. Analyysimallin inspiraatio olikin tullut luonnontieteestä.


title: Heinrich Wölfflin

text: Wölfflin sovelsi vastakohtien teoriaansa renessanssin ja barokin taiteeseen. Hän oli kiinnostunut universaalin historiakäsityksen luomisesta ja formaalisesta tyylihistoriasta. Wölfflin puhui myös esittämismuodoista ja 'optisista mahdollisuuksista', jotka hänen mukaansa ovat rajattuna palettina kunakin aikakautena ihmisen käytössä.


title: Heinrich Wölfflin

text: Formalismi


title: Ben Johnson

text: Ben Johnson voi tarkoittaa seuraavia henkilöitä:


title: Tatra T27

text: Tatra T27 oli tšekkoslovakialaisen Tatran 1930–1947 valmistama kaksiakselinen kuorma-auto. Eri muunnelmien kantavuudet vaihtelivat välillä 2 500–3 000 kg. Alustoille rakennettiin myös linja-autoja ja paloautoja.


title: Tatra T27

text: Kuorma-automallista oli kolme kehitysversiota: T27, T27A ja T27B. Linja-autoversio oli T27/91.


title: Tatra T27

text: Ensimmäisen T27-mallin ohjaamo oli erittäin kantikas ja kaksiosainen tuulilasi oli pystysuora. Tunnusomainen piirre mallissa oli ohjaamon ja konepellin välillä ollut pahkuramainen lisäosa, jonka sisällä oli polttoainetankki.


title: Tatra T27

text: A-mallin ohjaamoa oli pyöristetty ja tuulilasia kallistettu taaksepäin. Moottori oli aikaisempaa tehokkaampi ja taka-akselin jousitusta oli muutettu.


title: Tatra T27

text: B-mallissa taka-akselille tuli paripyörät. Autoa sai nyt myös puukaasu- tai kaasukäyttöisenä.


title: Tatra T27

text: Malli T28 perustui pitkälti T27:n rakenteeseen. T28:aan oli lisätty toinen taka-akseli.


title: Tatra T27

text: T27-malleissa käytettiin kaikkiaan neljää eri moottorimallia, joista T27 ja T27A olivat bensiinimoottoreita. Tämän lisäksi valmistettiin hiili- ja puukaasumoottoria T27H ja autossa testattiin myös dieselmoottoria T64A. Kaikki moottorit olivat tyypeiltään nestejäähdytteisiä, nelitahtisia, nelisylinterisiä rivimoottoreita.


title: Tatra T27

text: Viimeiset yksilöt oli varustettu ilmajäähdytteisillä, nelisylinterisillä moottoreilla.


title: Tatra T27

text: Moottorin takana oli kuiva, yksilevyinenkytkin, joka välitti voiman nelinopeuksisen vaihteiston kautta voimansiirtoakselille, joka kulki auton kantavana rakenteena toimineen keskusputkirungon sisällä. Taka-akselilla oli alkuvaiheessa heilurityyppinen erillisjousitus ja vinottaiset lehtijouset; tämä ratkaisu kuitenkin korvattiin A-mallissa poikittaisella lehtijousella, joka oli kiinnitetty keskeltä vetopyörästön päälle ja päistään jarrukilpiin.


title: Tatra T27

text: Etuakselilla oli päällekkäinen kolmiotuenta ja jousituksena poikittain asennettu, puolielliptinen lehtijousi.


title: Tatra T27

text: Jarruina oli jokaisella pyörällä ATE Lockheed -rumpujarrut, jotka toimivat hydraulisesti.


title: Tatra T27

text: Auton kuljetuskapasiteetti oli alun perin 2,5 tonnia, mutta Tšekkoslovakian asevoimien tarpeisiin kapasiteettia kasvatettiin kolmeen tonniin runkoputkea vahvistamalla. Täydellä kuormalla perävaunu perässä autolla kykeni nousemaan 13 % mäkiä. Ilman perävaunua mutta täydellä kuormalla suurin nousukulma oli 19 %. Huippunopeus kuormattuna oli 50 km/h.


title: Tatra T27

text: T27-malleista huomattava osa meni asevoimille. T27A-linja-autoja toimitettiin vuosina 1932–1933 vain viisi kappaletta. Kuorma-autoja myytiin huomattavasti enemmän: vuosina 1937–1938 yhteensä 1 512 kappaletta. Tämän jälkeen tehdas sai vielä jatkotilaukset 116 ja 33 kappaleesta, joista syyskuuhun 1938 mennessä ehdittiin toimittaa 85 kappaletta. Tämän lisäksi 34 kappaletta toimitettiin Tatran Smíchovin toimipisteestä. Puuttuvat 30 kuorma-autoa jäivät toimittamatta, sillä Tšekkoslovakian sudeettialueet, joilla Tatran tehdas Kopřivnicessa sijaitsi, siirtyivät Münchenin sopimuksen nojalla Saksan hallintaan 19. lokakuuta.


title: Tatra T27

text: Armeijalla oli parhaimmillaan yli 1 600 T27:ää, ja se oli toiseksi yleisin kuorma-automalli Praga RV:n jälkeen. Huolimatta lyhyeksi jääneestä käyttöajastaan T27 ehti niittää mainetta luotettavuutensa ja suorituskykynsä tähden. Auton heikko kohta oli matalalle ulottuva ja siten vaurioherkkä moottorin öljypohja.


title: Tatra T27

text: Saksalaisten miehitettyä Tatran tuotantolaitokset Kopřivnicessa lokakuussa 1938, he ottivat haltuunsa tehtaalla korjauksessa olleet kolme Tšekkoslovakian armeijan T27:ää. Wehrmachtille toimitettiin tämän lisäksi 67 kuorma-autoa vuoden 1939 loppuun mennessä. Nämä oli osin tehty materiaaleista, jotka oli varattu Tšekkoslovakian armeijan keskeytynyttä tilausta varten.


title: Tatra T27

text: Useimmat saksalaisten käyttämät kuorma-autot olivat parannettua mallia T27B, jonka valmistukseen oli siirrytty liukuvasti vuoden 1938 aikana. T27B-mallin merkittävin ulkoinen ero oli taka-akselin paripyörät. Wehrmachtin ja Luftwaffen lisäksi autoja tehtiin Waffen-SS:lle, jolle toimitettiin vähintään 700 T27B-mallia vuonna 1940. Osa näistä päätyi Organisation Todtille ja muille kansallissosialistisen Saksan vastaaville järjestöille. Puukaasuttimilla varustettuja malleja käytettiin linjojen takana erilaisissa vähemmän vaativissa olosuhteissa.


title: Tatra T27

text: 1940-luvun alussa T27B-malleja myytiin runsaasti Romanian armeijalle.


title: Tatra T27

text: Vuonna 1942 Saksa toimitti Suomen puolustusvoimille seitsemän T27B:tä ja seuraavana vuonna 44 kappaletta lisää.


title: Ronnie Biggs

text: Ronald ”Ronnie” Arthur Biggs (8. elokuuta 1929 – 18. joulukuuta 2013) oli brittiläinen rikollinen, joka tuomittiin osallisuudestaan vuoden 1963 suureen junaryöstöön 30 vuodeksi vankilaan. Hän pakeni vankilasta vuonna 1965 ja vietti yli 30 vuotta paossa, kunnes antautui vapaaehtoisesti vuonna 2001.


title: Ronnie Biggs

text: Biggs ryösti usean muun kanssa 2,6 miljoonaa puntaa Glasgow’sta Lontooseen matkalla olleesta postijunasta vuonna 1963. Vuonna 1964 hänet tuomittiin 30 vuoden vankeuteen, mutta kärsittyään rangaistuksestaan vain noin vuoden hän pakeni heinäkuussa 1965.


title: Ronnie Biggs

text: Ensin Biggs matkusti Pariisiin, missä hän hankki uuden henkilöllisyyden ja kävi plastiikkakirurgilla. Vuonna 1970 hän muutti Adelaideen, Australiaan. Siellä toimittaja tunnisti Biggsin ja hän pakeni Brasiliaan samana vuonna.


title: Ronnie Biggs

text: Vuonna 1974 brittiläisen "Daily Express" -lehden toimittaja löysi Rio de Janeirossa asuvan Biggsin. Britannialla ei kuitenkaan ollut rikollisten luovutussopimusta Brasilian kanssa, minkä vuoksi Biggs saattoi elää vapaata elämää. Hänen rikollinen statuksensa esti häntä työskentelemästä Brasiliassa, mutta saamansa julkisuuden ansiosta hän saattoi ansaita rahaa myymällä nimellään erilaisia tuotteita kuten mukeja ja T-paitoja.


title: Ronnie Biggs

text: Vuonna 1981 Biggs kaapattiin ja kuljetettiin Barbadokselle. Kaappaajat halusivat rahaa Britannian poliisilta Biggsiä vastaan, mutta Englannilla ei ollut luovutussopimusta myöskään Barbadoksen kanssa, joten Biggs palautettiin Brasiliaan.


title: Ronnie Biggs

text: Terveytensä huononnuttua Biggs palasi vuonna 2001 takaisin Britanniaan, missä hänet vangittiin uudelleen. Hänen terveytensä huonontui vangitsemisen jälkeen entisestään, mihin vedoten hän anoi moneen otteeseen vapautusta ja rangaistuksensa lyhentämistä.


title: Ronnie Biggs

text: Tammikuussa 2009 Biggsin kerrottiin vapautuvan vankilasta elokuussa. Hänen poikansa Michael Biggs pyysi isänsä vapauttamista jo heinäkuussa vetoamalla tämän terveyteen. Biggs ei pystynyt enää useiden halvausten ja sydänkohtausten seurauksena puhumaan, kävelemään kunnolla tai syömään. Biggs armahdettiin lopulta 6. elokuuta 2009. Hän kuoli 84-vuotiaana 18. joulukuuta 2013 hoitokodissa Pohjois-Lontoossa.


title: Ronnie Biggs

text: Biggs toimi laulajana muutamilla levyillä. Vuonna 1974 hän julkaisi yhdysvaltalaisen basistin Bruce Henrin kanssa oman albuminsa "Mailbag Blues". Siitä julkaistiin CD-versio vuonna 2004.


title: Ronnie Biggs

text: Vuonna 1979 Biggs esitti kaksi laulua brittiläisen punkyhtye Sex Pistolsin albumilla "The Great Rock ’n’ Roll Swindle". Biggsin esittämät kappaleet, ”No One Is Innocent” ja ”Belsen was a Gas”, nauhoitettiin Brasiliassa.


title: Ronnie Biggs

text: Vuonna 1991 Biggs lauloi saksalaisen punkyhtyeen Die Toten Hosenin kappaleen ”Carnival in Rio (Punk Was)” yhtyeen levylle "Learning English, Lesson One".


title: Aby Warburg

text: Abraham Moritz ”Aby” Warburg (13. kesäkuuta 1866 – 26. lokakuuta 1929) oli merkittävä taidehistorioitsija ja kulttuuriteoreetikko. Hän syntyi Saksan Hampurissa, mutta vaikutti myös Yhdistyneessä kuningaskunnassa.


title: Aby Warburg

text: Warburg opiskeli saksalaiseen tapaan Bonnin yliopiston ohella muun muassa Firenzen ja Strasbourgin yliopistoissa. Warburgin väitöskirja Botticellin teoksista "Venuksen syntymä" ja "Kevät" sovelsi jo samansuuntaisia ikonologisia ja ikonografisia menetelmiä kuin hän kehitti myöhemmällä urallaan.


title: Aby Warburg

text: Warburg ei tyytynyt puhtaasti tyylilliseen lähestymistapaan. Hän kehitti käytäntöjä kuvien aiheiden tunnistamiseen ja luokittelemiseen. Käytännöt olivat tarpeen, kun hän tutki 1400-luvun italialaisia seinämaalauksia Palazzo Schifanoiassa Ferrarassa. Erikoiset kuukausiaiheiset kuvat eivät auenneet siihen asti käytössä olleilla taiteentutkimuksen menetelmillä. Warburg etsi käsiinsä taidehistorian tutkimukselle uudentyyppisiä lähteitä, ja löysi vanhasta intialaisesta astrologiasta vihjeitä kuvan arvoituksiin. Warburg käytti lähteinään muun muassa kirjeitä ja sopimuksia. Hän etsi myös juhlajärjestelyjen sekä pukujen historiaa.


title: Aby Warburg

text:
Warburg tutki ja kokosi aineistoa laidasta laitaan. Hän muun muassa matkusti Yhdysvaltoihin tutkimaan hopi-intiaaneja ja keräsi myös harvinaisia kirjoja mitä erilaisimmista aiheista varsinaisen tutkimuskirjallisuuden ohella. Warburgin tausta varakkaan pankkiiriperheen lapsena antoi mahdollisuuksia keskittyä häntä kiinnostaviin asioihin. Vuonna 1913 hän palkkasi nuoren taidehistorioitsija Fritz Saxlin kirjastonsa ja sen esineiden hoitajaksi. Warburg suunnitteli tekevänsä kirjastosta tutkimusinstituutin, mutta ensimmäinen maailmansota katkaisi aikeet.
Natsien noustua valtaan Saksassa toiminta siirrettiin Lontooseen. Sinne perustettiin "The Warburg Institute", josta tuli tärkeä tutkimuskeskus. Wienistä Lontooseen muuttanut Ernst Gombrich toimi pitkään Warburg Instituten johtajana.


title: Aby Warburg

text: Warburg sai seuraajia, kuten Erwin Panofsky, ja puhutaan myös ikonologisesti suuntautuneesta Warburg-koulukunnasta.


title: Tutkiva tuomio

text: Tutkiva tuomio on seitsemännen päivän adventistien käsitys taivaassa parhaillaan käytävästä oikeudenkäynnistä, joka edeltää Jeesuksen paluuta (Ilm. 14:6-7, 14-20). Oikeudenkäynti alkoi adventistien uskon mukaan syksyllä vuonna 1844, kun Danielin ennustus 2300 profeetallisesta illasta ja aamusta täyttyi (Dan. 8:9-14). Sen on määrä päättyä armon ajan päättyessä (Ilm. 15:5-8). Tämän jälkeen maailma kokee Ilmestyskirjan seitsemän vitsausta ja Kristuksen toisen tulemisen eli paruusiaan kirkkaudessaan (Ilm. 16-19). Oikeudenkäynnissä paljastetaan kaikkien uskovien kohtalo eli taivaskelpoisuus alkaen Aadamista ja Eevasta aina viimeisten päivien kristittyihin saakka. Tutkivassa tuomiossa tuomarina ja puolustusasianajajana toimii Jeesus Kristus. Saatana on aina syyttänyt Jumalaa. OIkeudenkäynnin tarkoitus on osoittaa Jumalan oikeudenmukaisuus ja vanhurskaus suhteessa yksittäisten ihmisten kohdalla tehtyyn päätökseen pelastuksesta tai kadotuksesta. Sen tulokset osoittavat, ketkä ovat todellisia Jumalan lapsia ja Jeesuksessa oikeutettuja ikuiseen elämään, ja ketkä ovat vain nimellisesti kantaneet Jumalan lapsen nimeä olematta sitä todellisesti. Oikeudenkäynti käydään, jotta taivaallisilla olennoilla olisi mahdollisuus ymmärtää Jumalan päätökset ja niiden perusteet. Tämä taivaallinen oikeudenkäynti on adventistien mukaan osa Jeesuksen ylipapillista välitystyötä taivaan pyhäkössä (Hepr. 8:1-2).


title: Tutkiva tuomio

text: Tämän adventisteille ainutlaatuisen käsityksen viimeisestä tuomiosta kristittyjen kohdalla kehittivät alkujaan Hiram Edson, O.R.L Crosier ja. F.B. Hahn tutkittuaan Raamattua ns. suuren pettymyksen jälkeen. He esittelivät ajatuksen suuremmalle adventistien joukolle, joka hyväksyi näkemyksen vuoden 1848 sapattiseminaareissa, joissa muodostettiin seitsemännen päivän adventistien perusluontaiset opinkohdat. Ellen G. White tuki tätä käsitystä Jeesuksen ylipappeudesta ja viimeisestä tuomiosta.


title: Statistics Canada

text: Statistics Canada () on Kanadan valtion ylläpitämä tilastokeskus, jonka tarkoituksena on luoda tilastoja Kanadan väestöstä, yhteiskunnasta, taloudesta, kulttuurista ja luonnonvaroista. laitosta kutsutaan yleisesti nimellä "StatsCan" tai "StatCan", jälkimmäisen ollessa virallinen lyhennys. The Economistin vertailussa StatCan on useasti todettu yhdeksi maailman parhaista tilastokeskuksista.


title: Statistics Canada

text:
StatCan tekee yhteistyötä kaikkien Kanadan provinssien, territorioiden ja valtionhallinnon kanssa tuottaen puolueetonta tilastotietoa yhteiskunnasta. Statcan tekee vuosittain noin 350 kyselytutkimusta kaikilta yhteiskunnan alueilta. Tilastokeskuksen toimiin kuuluu myös joka viides vuosi järjestettävä väestönlasku. Väestönlaskenta suoritetaan jokaisen vuosikymmenen ensimmäisenä ja kuudentena vuonna. Kyselyyn vastaaminen on osittain määrätty pakolliseksi Kanadan laissa. Vuoden 2006 väestönlaskennassa StatCan otti yleiseen käyttöön verkkopalvelun, jossa vastaajat pystyivät palauttamaan kyselyn sähköisessä muodossa.
Statistics Canada perustettiin vuonna 1971, se korvasi vuodesta 1918 toimineen Dominion Bureau of Statisticsin.


title: Wilhelm Worringer

text: Wilhelm Worringer (13. tammikuuta 1881 Aachen – 29. maaliskuuta 1965 München) oli saksalainen taidehistorioitsija. Worringerin tunnetuin ja laajimmin vaikuttanut teos oli hänen vuonna 1907 julkaistu väitöskirjansa "Abstraktion und Einfühlung".


title: Wilhelm Worringer

text:
Worringer rohkaisi myös oman aikansa taidetta, kuten ekspressionismia. Väitöskirja toimi ekspressionismin tukena, vaikka se ei käsitellyt modernia taidetta. Worringer kirjoitti myös huomiota herättäneen artikkelin ekspressionistisen taiteen puolesta. Teksti julkaistiin sekä pamflettina että "Der Sturm" -lehdessä.
Worringerin väitteet pohjoisten kansojen taiteen alkuvoimaisen abstrahoivasta olemuksesta saivat vastakaikua niin Saksassa kuin Suomessakin. Tunnestautumisteoria oli Suomessa jo ennestään tuttu esimerkiksi Yrjö Hirnin teoksesta "The Origins of Art" vuodelta 1900.


title: Wilhelm Worringer

text: Worringer väitti pohjoisten kansojen edustavan abstrahoivaa tuonpuoleisuuden kaipuuta ja samalla myös syvällisyyttä. Pohjoisten kansojen abstrahointi oli suggestiovoimaista ja ekspressiivistä. Pohjoinen paatos ja "angsti" johtuivat kiihkeästä ilmaisutarpeesta. Abstraktiopakko hallitsi Worringerin mukaan myös primitiivistä taidetta, joka toimi eurooppalaisen taiteen vapauttajana.


title: Wilhelm Worringer

text: Worringerin pohjana olivat Alois Rieglin ja "Einfühlung"-teoreetikko Theodor Lippsin teoriat. Taiteen kehitystä hallitsi Worringerin mukaan taidetahto eli "Kuntswollen". Se ilmeni kahtena vastakkaisena psykologisena tunnesuhteena maailmaan: abstraktiopakkona ja tunnestautumisena (). Abstraktiopakko oli alkuvoimaisempi. Sitä oli Worringerin mukaan kaikkeuden pelkoa ("Raumscheu") tuntevilla ihmisillä. He suuntautuivat siksi tuonpuoleiseen.


title: Wilhelm Worringer

text: Abstraktiopakkoa tuntevat etsivät rauhaa ja abstrahoimalla. He puhdistavat ja kristallisoivat ulkomaailman kohteita ytimiinsä. "Einfühlung" eli tunnestautuminen taas oli luottavaa suhdetta luontoon. Tunnestautujat, toisin kuin abstrahoijat suuntautuivat tämänpuoleiseen. Siten he jäljittelivät luonnon muotoja ja pyrkivät naturalismiin. Tunnestautumista ilmeni muun muassa antiikin taiteessa.


title: Wilhelm Worringer

text:
Tunnestautumisteorioita soveltamalla Worringer nosti tärkeäksi taiteilijan ja luonnon suhteen. Luonnon jäljittely ei hänen jaottelunsa mukaan varsinaisesti kuulunut taiteen alueelle, vaan taide oli ihannetapauksessa ulkomaailmasta riippumaton ihmisen psyyken tuote. Tyylitelty taide taide ei johdu kulttuurin kykenemättömyydestä luoda realistisia representaatioita, vaan se paljastaa pikemminkin psykologisen tarpeen esittää objekteja henkisemmillä tavoilla. Worringer väitti teoksessaan "Abstraktion und Einfühlung", että realistinen representaatio, kuten antiikin Kreikan ja Rooman taide, osoitti luottamusta materiaalisen maailmaan. Abstrakti representaatio, kuten gotiikan tai antiikin Egyptin taiteiden kaltainen abstrakti representaatio osoitti epävarmuutta materialismin suhteen ja suurempaa luottamusta henkisyyteen. Niinpä taiteen representaatiosta tuli tärkeä ikkuna historiallisen aikakauden maailmankuvaan.
Worringerin kirjoitustapa sai enemmän ymmärrystä osakseen taiteilijoiden ja yleisön kuin tutkijoiden keskuudessa. Väitöskirjasta tuli bestseller ja siitä keskusteltiin yleisesti. Sen kerrotaan vaikuttaneen moniin saksalaisiin taiteilijoihin, muun muassa Paul Kleehen. Väitöskirjan englanninnos lisäsi sen vaikutusta myös Englannin taiteessa 1900-luvun alussa. Kirja on ilmestynyt useina painoksina, ja se on käännetty muun muassa italiaksi, espanjaksi, tšekiksi, ranskaksi ja turkiksi.


title: Wilhelm Worringer

text: Worringerin kunnioitus primitiivistä taidetta kohtaan ja huomio siitä, että abstrahoidut muodot kantautuivat yhteiskunnista, joissa oli henkinen hätä, antoivat oikeutuksen ekspressionismin raa'alle luonteelle 1900-luvun alussa. Sellaiset taiteilijat kuin Ernst Ludwig Kirchner, Dresdenin ekspressionistiryhmän henkinen johtaja, Die Brücke ja Emil Nolde ammensivat paljon Worringerin eksotismista ja siihen liittyvästä abstraktin angstista. Worringerin ajatukset rohkaisivat myös lumoutumaan Afrikan ja Etelämeren taiteista. Taidehistorioitsijoita Carl Einsteinia ("Negerplastik", 1915) ja myöhemmin Herbert Readia innosti Worringerin tuotanto.


title: Wilhelm Worringer

text: Worringerin toinen kirja "Formprobleme der Gotik" kehitti edellisessä teoksessa muotoiltuja teemoja yhden erityisen aikakauden, Euroopan keskiajan taiteen aikana. Tässä teoksessa Worringer kehitti tyyliin perustuvan globaalin teorian. Gotiikan taide määritellään tyyliksi, jota ei ole muokannut klassiset vaikutteet. Worringer kärjistää näkemyksiään dikotomioilla: pohjoinen-etelä, abstraktio-empatia, renessanssi-gotiikka. Tätä asetelmaa ja sen historiallisia johdannaisia kulttuureihin Saksan kansallissosialismi käytti estetiikassaan "puhtaaseen" ja "rappiotaiteeseen". Saman kirjoittajan teoriat auttoivat sekä valaisemaan Saksan ekspressionisteja että palvelemaan sen suurinta vastustajaa, Natsipuoluetta.


title: Gran City Pop

text: Gran City Pop on meksikolaislaulaja Paulina Rubion yhdeksäs studioalbumi. Se julkaistiin maailmanlaajuisesti 23. kesäkuuta 2009.


title: Gran City Pop

text: Albumin ensisingle ”Causa y Efecto” julkaistiin Yhdysvaltain radiossa 30. maaliskuuta ja maailmanlaajuisesti 1. huhtikuuta. Laulu sai hyvän vastaanoton kriitikoilta ja faneilta. Kappaleen musiikkivideo julkaistiin 6. toukokuuta. Rubio piti yksityiskonsertin Gotham Hall New York Cityssä 11. toukokuuta 2009 levyn mainostamista varten. Konsertin järjesti Univision Radio. Ollessaan New Yorkissa 14. toukokuuta 2009 Rubio vieraili MTV Tr3s -studiossa, jossa esitti ensisinglen faneille.


title: Gran City Pop

text: Edición Delux — DVD


title: Fredrik Colting

text: Fredrik Colting eli John David California eli J. D. California on ruotsalainen kirjailija, joka on kirjoittanut "jatko-osan" "60 Years Later: Coming Through the Rye" J. D. Salingerin teokselle "Sieppari ruispellossa". Hän asuu Boråsissa.